00:00 / 03.12.2011 | eski savollar | 1023\nАссаламу а'лайкум, устоз, дин ишларидаги ҳизматлариз учун Аллоҳ сиздан рози, бо'лсин, биз биродаримиз билан бир мавзуда баҳлашиб қолдик, ва сиздан жуда илтимос қилиб шу саволдаги жавобда бизга ёрдам беришингизни илтимос қиламиз, Аллоҳ сиздан рози бо'лсин!Устоз, масалан, бир рус биродаримиз эрталаб исломни қабул қилди, ва кечқурун зиёрат берса ва унда го'шт қо'йса о'ша го'штни ҳалол ёки ҳаромлигини со'раса бо'ладими ё ё'қми?Бизда баҳс шу ҳақида кетди, я'ни Оиша :ра дан келган ҳадисдаги ма'но бо'йича бисмиллаҳ деб еса бо'лаверади деди ва ундан бу го'шт ҳалолми ёки ҳаромми деб со'ш мумкин эмас Расулуллоҳ со'рамаганлар дейилди, иккинчи тараф со'раш мумкин дейилди ва ҳадис олиб кела олмади, савол шундаки шу пайтда у рус биродардан го'штни ҳалол ёки ҳаромлигини со'раса бо'ладими ёки ё'қми? Агар бо'лмаса бунга ҳадис келтирилди, агар бо'лса бунга қандайдур ҳадис борми? илтимос устоз, бу жавобни икки тараф ҳам о'қийди иншааллоҳ, ҳужжат берсангиз мамнун бо'лардик, чунки бизда сизнинг китобларингизни о'қишга ҳозирча имкон ё'қ.Аллоҳ ишларингизга барака оилангизга тинчлик берсин!\n- Оиша розияллоҳу анҳодан ривоят қилинади.«Улар:«Эй Аллоҳнинг Расули, жоҳилиятга яқин бўлган қавмлар бизга гўштлар келтирурлар. Уларга Аллоҳнинг исми айтилганми ёки айтилмаганми, билмаймиз, уларни еяверайликми?» дедилар. Бас, У зот:«Аллоҳнинг исмини айтиб еяверинглар», дедилар».Абу Довуд, Бухорий ва Насаий ривоят қилганлар.Ушбу ҳадисни имом Молик ҳам ривоят қилиб, охирида «Бу Исломнинг аввалида бўлган эди»ни зиёда қилган эканлар. Ана шундан ушбу ҳадиси шариф насх қилинган ва унга амал қилиш тўхтаганлиги англашилади.Сўйиш вақтида «Бисмиллаҳи»ни айтиш сўйишнинг икки шартидан биринчиси ҳисобланади. Бунга бир неча далиллар бор:1. Аллоҳ таоло «Ҳаж» сурасида қуйидагиларни айтади:«Ва туяларни сиз учун Аллоҳнинг нишонларидан қилдик. Уларда сизга яхшилик бор. Уларга олд оёқларидан бири боғлиқ турган ҳолида Аллоҳнинг номини зикр қилинг. Ёнлари ерга текканида эса, бас, улардан енг ва қаноатли ва тиланган камбағалларни ҳам таомлантиринг. Шундай қилиб, Биз уларни сизга бўйсундириб қўйдик. Шоядки шукр, қилсангиз».Аллоҳ субҳанаҳу ва таоло ушбу ояти каримада қурбонлик қилинадиган ҳайвонларнинг энг каттаси бўлмиш туя ҳақида сўз юритмоқда.«Ва туяларни сиз учун Аллоҳнинг нишонларидан қилдик».Яъни, туяларни Аллоҳнинг динидаги улкан ибодатда қурбон этиладиган ҳайвонлардан қилдик.«Уларда сизга яхшилик бор».Туяларда одамлар учун кўплаб яхшиликлар бор. Керак бўлганида минадилар, юк ортадилар, маркабларга қўшадилар, сутини ичадилар, гўштини ейдилар, терисидан, жунидан фойдаланадилар, сотиб, моддий манфаат кўрадилар. Энг муҳими, уларни қурбонликка сўйиб, Аллоҳга қурбат ҳосил қиладилар.«Уларга олд оёқларидан бири боғлиқ турган ҳолида Аллоҳнинг номини зикр қилинг».Туя тик турган ҳолида, олд оёқларидан бири бўйнига боғлаб турилиб сўйилади. Бу ҳолни араб тилида бир сўз билан «саваффа» дейилади. Демак, туяни қурбонликка сўйиш учун олд оёқларидан бирини боғлаб қўйган чоғда Аллоҳнинг номини зикр қилиб сўйиш керак.Яъни, «Бисмиллаҳи, Аллоҳу акбар. Аллоҳумма, минна илайка», деб туриб сўйиш керак.2. Аллоҳ таоло «Анъом» сурасида бундоқ дейди:«Аллоҳнинг исми зикр қилинмаган нарсаларни еманглар. Албатта, бу иш фисқдир. Албатта, шайтонлар ўз дўстларига сизлар билан тортишишни васваса қилурлар. Агар уларга итоат қилсангиз, сизлар ҳам мушриклардан бўлурсизлар».Уламо аҳлларимиз ушбу оятнинг тафсирида, агар мусулмон киши ҳайвонни сўяётиб, Аллоҳнинг исмини зикр қилишни унутиб қўйса, сўйган гўшти ҳалол, деганлар. Аммо билиб туриб, қасддан зикр қилмаса, ундай гўшт ҳаром бўлади. «Аллоҳнинг исми зикр қилинмаган нарсаларни еманглар».Шунингдек, аввал ўтган оятларнинг ҳукмига биноан, аҳли китобларнинг сўйиши ҳам ҳалолдир. Бошқаларини эса, ейиш мутлақо мумкин эмас.«Албатта, бу иш фисқдир».Яъни, Аллоҳнинг номи зикр қилинмай сўйилган ҳайвоннинг гўштини ейиш фисқ, яъни, дин амридан чиқишдир.«Албатта, шайтонлар ўз дўстларига сизлар билан тортишишни васваса қилурлар».Шайтоннинг дўстлари бўлмиш кофир ва мушриклар имконлари борича сизлар билан тортишадилар. Турли масалаларда, жумладан, Аллоҳнинг номи зикр этилмай сўйилган ҳайвонлар гўшти ҳақида ҳам тортишадилар. Сизлар уларнинг гапларига, тортишувларига ҳеч эътибор бермасликларинг керак.«Агар уларга итоат қилсангиз, сизлар ҳам мушриклардан бўлурсизлар».Аллоҳнинг гапини уқмай, ўзганинг гапига юрган одам мушрик бўлмай, ким мушрик бўлсин?! Аллоҳнинг амрини тутмай, бошқанинг амрини тутган киши мушрик бўлмай, ким мушрик бўлсин?! Ҳатто, ҳайвонларни сўйишда Аллоҳдан бошқанинг амрини тутиш ҳам ширк ҳисобланади. Кофир бўлиш эса, умуман бошқа кулфат. Мусулмон билан кофирнинг орасидаги фарқ жуда ҳам улкан:3. Аллоҳ таоло «Анъом» сурасида айтадики:«Агар Унинг оятларига иймон келтиргувчилардан бўлсангиз Аллоҳнинг исми зикр қилинган нарсадан енг!»Яъни, ҳақиқий мўмин бўлсангиз, Аллоҳнинг номи билан сўйилган ҳайвонларнинг гўштидан озуқланинг. Киши ҳаётида озиқ-овқат муҳим ўрин тутганидан, хусусан, тановул қилинадиган таомнинг ҳалол бўлиши муҳимлигидан, иймонни ўртага қўйиб, Аллоҳнинг номи зикр қилиниб сўйилган ҳайвоннинг гўштини ейишга амр қилинмоқда:«Агар Унинг оятларига иймон келтиргувчилардан бўлсангиз Аллоҳнинг исми зикр қилинган нарсадан енг!»Бу, бошқасини еманг, деганидир. Воқеликда баъзи одамлар эътиборсизлик ёки арзимас баҳоналар билан ҳалол ҳайвонларни сўйишда Аллоҳнинг номини зикр қилишни йўлга қўймасалар, бошқалари ундан ҳам арзимаган баҳоналарни рўкач қилиб, ўша гўштларни ейишни ўзига, фарзандларига раво кўрадилар. Аслида эса, уларнинг бандалик бурчлари ҳалол-пок, Аллоҳнинг номини зикр қилиб сўйилган ҳайвонларнинг гўштинигина ейишни тақозо этар эди.«Сизга нима бўлдики, Аллоҳнинг номи айтиб сўйилган нарсани емас экансизлар?! У сизларга ҳаром қилган нарсаларини батафсил баён қилиб берган-ку?! Магар музтар бўлганингизда, майли. Албатта, кўпчилик билмасдан, ҳойу ҳаваслари ила адаштирурлар. Албатта, Роббинг тажовузкорларни яхши билгувчидир».Агар мўмин-мусулмон бўлсангиз, Аллоҳнинг ҳукмига таслим бўлиб, иймон келтирган бўлсангиз, Аллоҳ сизга Ўзининг номи айтиб сўйилган ҳайвонларнинг гўштидан емоқни буюрган экан.«Сизга нима бўлдики, Аллоҳнинг номи айтиб сўйилган нарсани емас экансизлар?!»Унда мусулмонлигингиз қолдими?«У сизларга ҳаром қилган нарсаларини батафсил баён қилиб берган-ку?!»Ўша батафсил баён қилинган ҳаром нарсалар ичида ҳамма нарса айтилган-ку. Жумладан:«Магар музтар бўлганингизда, майли», ҳам дейилган-ку.Яъни, ноилож ҳолга тушиб, емасангиз ҳалокатингиз муқаррар бўлиб қолганда, ҳаддан ошмай, ҳаром нарсани есангиз ҳам, майли, дейилган-ку. Ҳамма нарса аён бўлиб туриб, нимага яна ортиқча гап қиласиз?«Албатта, кўпчилик билмасдан, ҳойу ҳаваслари ила адаштирурлар».Жумладан, ҳалол-ҳаром масаласида. Аллоҳнинг номи зикр қилинмай сўйилган ҳайвонларнинг гўштини истеъмол қилиш масаласида ҳам хоҳ билмасдан, хоҳ билиб туриб, аммо ҳавойи нафснинг гапига кириб, одамларни адаштирадилар. Одамларга нотўғри фатво берадилар.«Албатта, Роббинг тажовузкорларни яхши билгувчидир».У Ўзининг ҳукмига тажовуз қилиб, ҳаром нарсаларни, Аллоҳнинг номи айтилмай сўйилган ҳайвонлар гўштини еганларни жуда яхши билади ва уларга тегишли жазони беради. Шунингдек, илмсиз, ҳавойи нафснинг кўйига кириб, бу масалада ва бошқа масалаларда одамларни адаштирганларни ҳам яхши билади ва уларга ҳам тегишли жазосини беради.4. Аллоҳ таоло «Моида» сурасида ов ҳалол бўлиши учун ҳам «Бисмиллаҳи»ни айтиш шарт эканлигини баён қилувчи оятда қуйидагиларни айтади:«Сендан уларга нима ҳалол қилинганини сўрарлар. Сен: «Сизларга пок нарсалар ҳалол қилинди. Овчи итларга ўхшатиб, Аллоҳ сизга ўргатган нарсалардан уларга ҳам ўргатган овчи ҳайвонларингиз сизга тутиб берган нарсадан енглар. Уларга Аллоҳнинг исмини зикр қилинглар. Аллоҳга тақво қилинглар. Албатта, Аллоҳ ҳисоби тезкор зотдир», деб айт!»5. Пайғамбар соллаллоҳу алайҳи васаллам Адий ибн Ҳотим розияллоҳу анҳуга:«Агар ўргатилган итингни (овга) қўйсанг ва уларга Аллоҳнинг исмини зикр қилган бўлсанг, агар ўлдириб қўйган бўлса ҳам еявер. Модомики, улардан бошқа ит уларга шерик бўлмаса, бўлди», дедилар».Демак, ит эгасининг уни овга қўйиб юбориш пайтида «Бисмиллаҳи» айтиши шарт, бундоқ қилиш сўйиш пайтида «Бисмиллаҳ» айтиш ўрнига ўтади. Таом учун тановули ҳалол қилинган ҳайвонларни сўйиш пайтида Аллоҳ таолонинг исмини айтишнинг шарт қилиб қўйилиши улкан ҳикматни ўзида мужассам қилгандир. Маълумки, сўювчига ҳам, сўюлувчига ҳам жонни Аллоҳ таоло берган. Аллоҳ таоло берган жон ила ҳаракат қилаётган сўювчи, Аллоҳ таоло жон берган ва унга таом учун ҳалол қилиб қўйган ҳайвоннинг жонини чиқариб гўштга айлантириш пайтида унга жон берган Аллоҳ таолони эсламаслиги улкан маънавий жиноятдир. Ана шу жиноят ила сўйилган ҳайвон ҳаромга айланиши айни адолатдир.Агар сўювчи Аллоҳ таолонинг исмини айтишни эсидан чиқариб қўйса, сўйгани ҳалол бўлади. Чунки, шариатимизнинг умумий қоидаларидан бири эсидан чиққан кимсанинг афв қилинишидир. Пайғамбар соллаллоҳу алайҳи васаллам ўз ҳадисларидан бирида ухлаб қолган, эсидан чиққан ва мажбур қилинган афвли эканлигини баён қилганлар.Баъзи ривоятларда зикр қилинишича, одамлар Пайғамбар соллаллоҳу алайҳи васалламдан сўйиш пайтида «Бисмиллаҳи»ни эсидан чиқариб қўйиш ҳақида сўраганларида У зот алайҳиссалом «Аллоҳнинг исми ҳар бир мусулмоннинг қалбидадир», деган эканлар.Уламо аҳлларимиз, агар сўйиш пайтида «Бисмиллаҳи»ни айтишни унутганнинг сўйишини ҳаром, дейилса, улкан торлик бўлар эди, деганлар.Сўювчи «Бисмиллаҳи»нинг нима эканини идрок этиши ва тўлиқ айта олиши ҳам шарт.Сўювчи ҳайвоннинг томоғига пичоқ тортаётиб «Бисмиллаҳи, Аллоҳу акбар» демоғи керак.Сўйиш пайтида Аллоҳ таолонинг исмидан бош-қа исмни айтиб бўлмайди. Ҳатто, «Бисмиллаҳи, Аллоҳу акбар, бу Фалончидан қурбонлик», дейиш ҳам макруҳдир.Аташ учун бирор нарса айтмоқчи бўлса, ҳайвонни ётқизишдан ёки «Бисмиллаҳи»ни айтишдан олдин айтса, мумкин.Имом Бухорий, Муслим, Абу Довуд, Термизий, Насаий, Ибн Можа ва Аҳмадлар қилган ривоятда Пайғамбар соллаллоҳу алайҳи васаллам жонлиққа пичоқ тортиб бўлиб:«Эй бор Худоё, ушбуни Муҳаммаднинг умматидан, Сенинг ваҳдониятингга ва менинг етказишимга шаҳодат келтирганлардан қабул қил», деганлар. Энди сўйилган ҳайвоннинг ҳалол бўлиши учун «Бисмиллаҳи»нинг айтилишидан кейинги иккинчи шарти, яъни сўювчига қўйилган талаб–«Сўювчи мусулмон ёки китобий бўлиши шарт»лиги ҳақида ҳам қисқача гапириб ўтайлик. Сўювчи мусулмон бўлиши ва сўйиш пайтида «Бисмиллаҳи»ни айтиши шартлиги ҳаммага маълум.Аҳли китобнинг сўйгани ҳалол бўлиши «Моида» сурасидаги:«Бугунги кунда сизларга пок нарсалар ҳалол қилинди. Китоб берилганларнинг таоми сиз учун ҳалолдир. Сизнинг таомингиз улар учун ҳалолдир»ояти каримасига биноандир.Булардан бошқаларнинг, жумладан, муртад ва динсизларнинг сўйиши ҳам ҳаромдир.Аҳли китобнинг аёллари сўйган нарса ҳам, худди муслима аёллар сўйган нарса каби ҳалолдир. Шунингдек, балоғатга етмаган болаларники ҳам.Мажусий ва муртад овлаган балиқ ва чигиртка ҳалолдир. Чунки у нарсаларга «Бисмиллаҳи» айтиш шарт эмас.


26 январ 2022, Тошкент вақти: 03:58\nЖаҳон соғлиқни сақлаш ташкилоти компаниясига тегишли бўлган Johnson & Johnson ширкатининг COVID-19 га қарши тавсия этилган Janssen вакцинасини рўйхатига киритди.\nБу препарат Pfizer ва AstraZaneca дан кейин кетма-кет учинчи бўлиб, ушбу\nТадқиқотнинг учинчи босқичи Janssen нинг 67 фоиз самарадорлигини кўрсатди.\nБошқа вакциналар билан таққослаганда паст даража бошқа дорилар билан текширишда учрамаган вируснинг янги мутациясига боғлиқ бўлиши мумкин.\nJanssen нинг афзалликлари орасида одатдаги уй музлатгичида сақлаш имконияти, шунингдек, инъекция икки марта эмас, фақат бир марта амалга оширилади. Бу эмланганлар сонини кенгайтиришга имкон беради.\nБир кун олдин, Janssen Европа Дори-дармон агентлиги томонидан тасдиқланган ва бироз олдинроқ - феврал охирида - АҚШ ҳукумати ҳам препаратни тан олганди.\nАҚШ биринчи ярим йилликда Johnson & Johnson компаниясидан 100 миллион дозада вакцина олади. Умуман олганда, компания шу йил охирига қадар бир миллиард дозали Janssen чиқаришни режалаштирмоқда.


Биз уларни кимга ишонаяпмиз? » MUZAFFAR.UZ\nТўғри, давлатимиз ота ёки онасидан айрилган, ижтимоий ҳимояга муҳтож болалар учун кўрсатаётган ғамхўрликларнинг чеки-чегараси йўқ. 1997 йилда Тошкентда ташкил этилган SOS Kinderdorf болалар қишлоғи, Самарқанддаги болалар маҳалласи, Зарафшондаги болалар шаҳарчаси, 20 дан ортиқ “Меҳрибонлик уйлари”, махсус мактаб-интернатлар, оилавий болалар уйлари, хуллас, болаларнинг қаровсиз қолишига имкон қадар йўл қўймаслик чоралари кўрилган.\nҲам ота, ҳам она, ҳам энагамиз\nШундай муассасалардан бири Навоий вилоят ички ишлар бошқармаси Ҳуқуқбузарликларнинг олдини олиш бошқармаси қошидаги Вояга етмаганларга ижтимоий ҳуқуқий ёрдам кўрсатиш маркази эътиборсизлик оқибатида оиласидан меҳр топмаган, ҳаёт сўқмоқларида йўлдан эмас, кўнгилдан, яхшиликдан адашган болаларни ижтимоий ҳуқуқий ҳимоя қилиш мақсадида ташкил этилган. 25 ўринли мазкур марказнинг ташкил этилганига ҳадемай ўн йил бўлади. Дастлаб 2010 йилда 137 нафар қаровсиз бола қабул қилинган бўлса, жорий йилнинг ўтган даврида бу ерга келтирилган болалар сони 186 нафарни ташкил этди. Ҳар йили шунчадан рақамларни ҳисобга оладиган ва бу рақамларни бутун республикамизнинг ҳар бир ҳудудида ташкил этилган марказлар билан қўшиб ҳисоблайдиган бўлсак, қаровсиз, эътиборсиз болалар сони анчалигидан ташвишга тушишимиз аниқ.\nЧунки бу ерга болалар шунчаки адашиб, йўлини йўқотиб келмайди. Уларнинг кўпчилигида гарчи уларнинг шахсий варақасига ёмон, деган ҳеч қандай ёрлиқ ёпиштирилмаса-да, “сурункали ичиш, чекиш, ахлоқсиз”, деган тамғалар ҳам бор. Яна бир тоифа болалар ҳали гўдак, ҳимояга муҳтож. Улар орасида ўз ота-онасидан ҳимоя қилишга тўғри келадиганлари ҳам бор. Мана бу кўзлари мунчоқдек 4 ёшли қизалоқни эса мунтазам уриб, қўлларини, оёғини синдириб дўппослаб юрган, агар марказ ходимлари профлактика тадбири давомида аниқламаганида ўлдириб қўйиши ҳам мумкин бўлган она, деган “зот” нинг хаёлида нималар борлиги судда уни оналик ҳуқуқидан маҳрум қилишганида ҳам аён бўлмади. Ўгай ота эса ҳамон томошабин.\nМарказга шу кеча-кундузда тунги чилимхонадан маст-аласт ҳолда келтирилган ўн етти ёшли қиз ҳам ўзбекнинг боласи эканлигидан уялиб кетдик. Отаси вафот этгандан сўнг онаси бошқа турмуш қургач, оила муҳити бузилган. Қиз қаровсиз қолган, кўнглига келганини қиладиган даражага етган. Енгилтаклик кўчаларига кириб, тўғри йўлдан адашган қизни энди ўз уйига қайтариш орқали тарбиялаб бўлмайди, шунинг учун ҳам уни суд ажрими билан Чиноз туманидаги махсус мактабга юбориш кўзда тутилган.\n— Муассасага 3 ёшдан 18 ёшгача бўлган ота-она, мактаб ва маҳалла назоратидан четда қолган, хулқи ёмон, бебош йигит-қизлар билан бирга ота ёки онасидан жабр кўрган болалар ҳам қабул қилинади, — дейди марказ инспектори Шуҳрат Нуримов. — Бу ерга келтирилган болалар, аввало, тиббий кўрикдан ўтказилади, психолог тавсиялари берилади. Бепул овқат, барча қулайликларга эга бўлган ётоқхона. Биз 10 нафар ходим болаларга ҳам ота, ҳам она, ҳам энагамиз. Бир ой ичида марказимизга қабул қилинган болаларнинг манзили ва ота-онаси аниқланиб, фарзандларини уйга қайтариш чоралари кўрилади. Улар орасида уйига қайтарилмайдиган болалар ҳам бор. Масалан, калтаклаш оқибатида қаттиқ тан жароҳати олган тўрт ёшли қизча зудлик билан Кармана туманидаги шифохонага ётқизилиб, керакли муолажалар қилинди, соғлиғи тиклангач, марказимизга олиб келинди. Онасига жиноий иш очилди. Энди унинг болада ҳаққи йўқ. Қизалоқ бундан буён Навоий шаҳридаги “Меҳрибонлик уйи"да тарбияланади. Чилимхонадан келтирилган қизларни ҳам онаси тарбиялаши қийин. Улар эса махсус мактабга жойлаштирилади. Ҳамма гап оила муҳити, оиладаги тарбияда. Болаларнинг ёмон йўлларга кириб кетишига 96 фоиз оилавий муҳит сабаб бўлаётганлигини бугун очиқ-ойдин айтиш керак.\nҲақиқатан ҳам, болаларимиз қаровсиз, назоратсиз, эътиборсиз қолдирилса, кутилмаган хавф-хатарга, бахтсизликка, фожиаларга дуч келиши аниқ. Шунча эътиборга қарамасдан ҳамон қаровсиз қолган болалар кўпаяётганлиги бу масалага жиддий ёндашиш кераклигини тақозо қилади. Иқтисодий ночорлик, ишсизлик, миграция ва оилавий ажримларнинг ошиб бораётганлиги туфайли қаровсиз болалар сони кўпаяётганлиги аниқ. Бу ҳолатларнинг оғир асоратлари тўғрисида минглаб мисолларни келтириш мумкин.\nҚизнинг юзини қора қилган “кўча”лар\nБу воқеа 5-6 йил аввал Навоий шаҳрида бўлганди. Ҳаммаси оиланинг бузилиши ва эр-хотин ажрашгач, ўртадаги қиз фарзанднинг онаси билан қолишидан, бирор бир касби-корга эга бўлмаган аёлнинг ишсизликни рўкач қилиб, вояга етмаган қизини кўз қорачиғидек асраш ўрнига, ётоқхонада ёлғиз қолдириб, ўзга юртга чиқиб кетишидан бошланган.\nАвваллари оила барбод бўлса, оналар ўзи емай боласига едирар, ўзи киймай боласига кийдирар, қиз бола бўлса, гард юқмасин деб, уни еру кўкка ишонмай асрар, ўғил бола бўлса, ёмонларнинг шамолидан ҳимоя қиларди. Бугун эса турмуши бузилган аёлларда оила назорати йўқлиги туфайли жуда оғир асоратлар, ечимсиз муаммолар келиб чиқаётгани барчага аён. Онаси четга кетиб, ўзига хон қизча ҳаддидан ортиқ эркин бўлиб олди. Юзни қора қилувчи бу кўчалардан қайт, дегувчиларга қулоқ солмади. Касб-ҳунар коллежида ўқиётган ўқувчи қиз тўғри йўлдан адашди. Ўзи билан бирга ўқийдиган бебош тенгдоши билан “аҳду паймон” қилди. Қўнни-қўшни, маҳалладагиларнинг на ўгити, на панду насиҳатларини бир тийинга олмаган ёшлар оила қурмасдан никоҳсиз фарзанд кўриш остонасига яқинлашиб қолди. Маҳалла оқсоқоли ва фаолларининг ёрдамида тўй-томоша билан оила никоҳдан ўтказилди. Аммо орадан ҳеч вақт ўтмасдан она сути оғзидан кетмаган ёш ота-онанинг жанжали ён-атрофдагиларнинг тинчини буза бошлади. Туғилган чақалоқ ҳам уларга сабр-тоқат, меҳр-шафқат, деган туйғуларни инъом этолмади. Маҳалла уларни оталиққа олди, қанча ёрдам керак бўлса берди, аммо бари бекор кетди. Шошқалоқлик билан қурилган оила барбод бўлди. Яна битта қаровсиз бола жамиятга қўшилди. Ўзга юртларда ишлаб юрган онани бу савдолар қизиқтирмагани, ташвишлантирмагани аниқ. Ота эса аллақачон янги оиласи ташвиши билан банд. Қаровсиз қизнинг қаровсиз боласи эътибор ва ахлоқ нормаларидан узоқ муҳитда улғая бошлади...\nНавоий шаҳридаги “Меҳрибонлик уйи”даги тадбирлардан бирида чиройли ўйин-кулгуларга қарамасдан бир ширин болакай маъюс ўтирарди. Директордан бу боланинг нега кўзлари ёшли, деб сўрашга мажбур бўлдик. Бир юз ўн тўрт болага ўз боласидек меҳр улашадиган, ҳар бир тарбияланувчининг кўзига қараб дилидагини ўқиб оладиган ёшлар мураббийси бир хўрсиниб, “Бу ерга келганига энди беш кун бўлди, ҳеч кимга қўшилмайди, ўрганолмаяпти, онасини соғинаяпти”, дея изоҳ берди. Ўн етти ёшида шаръий никоҳ билан дунёга келган боласини боқиб тарбиялаш ўрнига, оиласиз яна саёқ юриб, иккинчи отасиз фарзанди туғилгач, бу болани “Меҳрибонлик уйи”га топширган, фарзандидан кечган қизнинг хатоси жабрини шу мунисгина болажон тортаётганлигига ачиндик. Яна бир алам қиладиган томони бу ердаги болаларнинг аксарияти ота-онаси бор ўғил-қизлар. Қимматбаҳо машиналарда юрадиган айрим бадавлат оталар ҳам бир йилда бир марта “Меҳрибонлик уйи” эшигидан фарзандини сўраб келмайди. Гумашталари билан кафема-кафе зиёфатдан бўшамайдиган баъзи бемеҳр оналар эса боласига бир дона конфетни раво кўрмайди. Болалар эса уларни соғиниб, йўлга термулгани термулган...\nОта-она мажбурияти қоғозда қолаверадими?\nЎзбекистон Республикаси Конституциясининг 64-моддасида: “Ота-оналар ўз фарзандларини вояга етгунларига қадар боқиш ва тарбиялашга мажбурдирлар. Давлат ва жамият етим болаларни ва ота-оналарининг васийлигидан маҳрум бўлган болаларни боқиш, тарбиялаш ва ўқитишни таъминлайди, болаларга бағишланган хайрия фаолиятларни рағбатлантиради”, дейилган.\nБош Қонунимиз билан ота-оналарга юклатилган бу мажбурият нега бажарилмаяпти? Аниқроғи, бу мажбуриятни бажаришни ота-оналардан нега талаб қилишга эътиборсизлик қилинмоқда? Мабодо, ўз болангизни бирор чет давлатга олиб чиқмоқчи бўлсангиз, агар онаси олиб кетадиган бўлса, албатта, отасидан розилик хати, мажбуриятлар зикр этилган хатларни нотариал идоралардан тасдиқланган ҳолда топширилиши шарт. Аммо нега энди Конституциямизда алоҳида боб қилиб киритилган 64-модданинг бажарилмаётганлиги ҳеч кимни ташвишлантирмайди. Вояга етмаган болаларини бобосига, бувисига, аммасию холасига, тоғасига, ҳатто қўшнисига шунчаки қолдириб, ўзлари чет давлатларга чиқиб кетаётган ота-оналар вақт ўтиб, боласининг издан чиққан тақдири, барбод бўлган ҳаёти, елларга соврилган орзулари, хазон бўлган гулдек умри учун кимдан жавоб сўрайди? Виждониданми, болани шунчаки ташлаб кетган қариндошларданми, кимдан?..\nШунинг учун болага ота-она масъул ва жавобгар, деган сўзларни шунчаки оддий ибора, деб қарамаслик, унинг замирида инсон тақдири, миллат тақдири, келажак тақдири борлигини унутмаслик лозим.\nШундай экан, четга чиқиб кетаётган ота-оналар, аввало, вояга етмаган ўз фарзандини ҳеч кимга ташлаб кетмаслиги, бу ҳаёт, албатта, зарурат бўлганда эса, кимга ишониб топшириб кетаётганлигини тасдиқлайдиган ҳужжатларни тайёрлаб, маҳалла, мактабни хабардор қилиб кетишини йўлга қўйиш, талаб қилиш вақти келмадими? Сиз нима дейсиз?!\nМаруса ҲОСИЛОВА, “Инсон ва қонун” мухбири\nМанба: "Инсон ва қонун" газетаси (2019 йил, 45 сон)\nМақола муаллифи: Дилфуза Эргашева


Меҳнат мигрантларига уй ажратиш тартиби белгиланди...\n13.02.2020 17:51 0 1594\n2020 йилда уй-жой шароитларини яхшилашга эҳтиёжманд меҳнат мигрантларига кўп квартирали уйлардан 3462та хонадон ажратиш белгилангани ҳақида аввалроқ хабар берилган эди.\nТашқи меҳнат миграцияси агентлиги Самарқанд вилояти филиали директори Абдуазиз Ҳафизовнинг «Xabar.uz»га маълум қилишича, эҳтиёжманд меҳнат мигрантларига хонадонлар ажратиш тартиби белгиланган.\nАриза берувчи талабгор сифатида «labor_migration» дастурий мажмуасидан рўйхатдан ўтиши керак.\nбу, уй-жой шароитларини яхшилашга эҳтиёжманд меҳнат мигранти ёки унинг номидан оила аъзоси (отаси, онаси, фарзанди, ака-укаси, опа-синглиси) хисобланади.\nШаффофликни таъминлаш мақсадида дастурдан рўйхатдан ўтган фуқаролар www.labormigration.uz расмий веб-сайтда доимий эълон қилиб борилади.\nАриза берувчи ёзма тавсияни олиш учун талабгорларни танлаш бўйича комиссия раисига доимий яшаш жойи бўйича ҳужжатларни ва сўровнома-аризани тақдим этади;\nКомиссия ҳужжатларни 15 иш куни ичида кўриб чиқади.\nКомиссия аризани кўриб чиқишда уй-жой шароитини яхшилашга эҳтиёжманд меҳнат мигрантларини қатор ижтимоий мезонлар асосида (талабгор номида уй-жой йўқлиги, ижарада туриши, бошқа оила билан бир уйда яшаши, кўп болалилик ва бошқа) аниқлайди.\nЁзма тавсия берилган талабгорлар дастлабки шартномаларни тузиш учун инжиниринг компанияси филиалига мурожаат қилади.\nимтиёзли давр – 1 йил;\nМигрантлар хонадон уй-жой\nХориж 03/02, 18:59\nЖамият 30/01, 12:15\nЖамият 04/01, 09:34


Шукр қилиш фазилати — ЎЗБЕКИСТОН МУСУЛМОНЛАРИ ИДОРАСИ СИРДАРЁ ВИЛОЯТИ ВАКИЛЛИГИ\nИнсон учун саломатлик улуғ неъмат ҳисобланади. Аммо инсон доимо соғ-саломат бўлиши, яъни бирор дард чекмаслиги хақиқий иймонли киши учун яхши кўрилган иш эмас, балки инсонга бирор дард етиб туриши ёки бошқа бир мусибат етиб туриши Аллоҳнинг бу бандаси учун фазлу мархаматидир. Банда, агар бошига бирор мусибат етмаса ўзининг банда эканлигини унутиб туғёнга кетиши бу ҳақиқатдир.\nИброҳим алайҳиссалом даврида Намруд деган подшоҳ яшаган. Унинг ҳеч қаери оғримаган, хатто ошхонасида пиёласи хам синмаган экан. Намруд бутпараст бўлиб, бориб бориб ўзини худоман деган. Аллоҳ бу подшоҳни оддийгини кичкина бир пашша билан азоблаган. Бу пашша бурнидан кириб миясида ғўнгиллаб азоб берар экан. Бир хизматкор қулини шу пашшани тинчлантириш учун масъул қилиб қўйган. Бошига урса ҳалиги пашша жим бўлар экан. Подшоҳ шу дард билан 40 йил қийналган ва охири шу дард билан вафот этган.\nЯратган мавжудотлар ичида фақатгина инсон таифасигагина вожиб бўлган амал шукурдир, бу олий неъматдаги амал қалбнинг шукр қилишидир. Қалбни шукри – банда барча неъматларни фақаигина Аллоҳдан эканлигини билишидир. Ер ва осмон аҳларига бериладиган неъматларнинг барчаси Аллоҳдандир.\nБу борада Аллоҳ субханаҳу ва таоло ўзи шундай «Осмонлардаги ва Ердаги барча нарсалар Унинг мулкидир. Дин (итоат қилиш) Унгагина (бўлиши) вожибдир. Аллоҳдан ўзгасидан қўрқасизми?!» -дейди Наҳл сураси 53 — оят.\nМўмин банда – Аллоҳ берган неъматларни қалбида тасаввур қилиб, аъзоларида уни зоҳир қилиб унутмаслиги лозим бўлади. Роббимизнинг гўзал исмларидан бири “аш-Шакур” яъни кўп шукр қилувчи бўлиб, У Зот қилинган битта яхшиликка ўнтадан етти юз баробаргача, ҳаттоки ундан кўпроқ ҳам савоб беради. Демак, биринчи шукрга ҳақли бўлган зот Роббимиздир.\nХар бир иймонли банда яхши кун келса шукур қилиши, мусибат келса сабрли бўлиши улуғларимиз томонидан таъкидланган. Ҳаммамизга шукурли ва сабрли бўлиш насиб этсин.\nҲалол луқма – барака омили


Ақийда дарслари (14-дарс) | Azon.uz - Ахборот-таҳлилий портал\n803 21:00 26.03.2019\nТавҳид уч қисмдан иборатдир:\n1. Сифатлар тавҳиди.\n2. Робблик тавҳиди.\n3. Илоҳийлик (ибодатга сазоворлик) тавҳиди.\nСўнгра илоҳийлик тавҳидининг ўзи яна иккига бўлинади:\nИсбот ва маърифатдаги тавҳид ҳамда талаб ва қасддаги тавҳид.\nТавҳид бу борада ҳам бир неча қисмга тақсимланган:\n1. Мавжудликнинг вожиблигини фақат Аллоҳга боғлаш.\n2. Холиқлик – яратувчиликни ёлғиз Аллоҳга боғлаш.\n3. Маъбудият – ибодат қилиниш ҳаққини ёлғиз Аллоҳга боғлаш.\nТавҳид ҳақиқати – улуҳиятда (ибодатга сазоворликда) ва унинг хусусиятларида Аллоҳга шерик йўқ, деб эътиқод қилишдир.\nАҳли Ислом наздида ҳеч бир хилофсиз, оламнинг тадбирини қилиш, жисм ва руҳларни яратиш, ибодатга ҳақдорлик ва қадимдан ўз-ўзидан қоим бўлиш (Ўзича мавжуд бўлиш) Аллоҳнинг хос хусусиятларидандир. («Шарҳул Мақосид», 2-64.)\nШубҳасиз, бу эътироф тавҳиднинг хос турига қилинган таъриф бўлиб, у – Улуҳият тавҳидидир. Бу таъриф Аллоҳ таолонинг сифатларидан тўрттаси У Зотнинг улуҳияти ва маъбудияти (ибодатга сазоворлиги) хусусиятларидан эканини таъкидламоқда.\n1. Оламнинг тадбири.\nАллоҳ таоло осмонлару ердаги ҳамма ишнинг тадбирини қилади.\n2. Жисмлар ва руҳларни халқ қилиш (яратиш).\nАллоҳ таоло ҳар бир нарсанинг холиқидир (яратувчисидир). У Зот ҳар бир нарсага вакилдир.\n3. Ибодатга ҳақдорлик.\n«Чунки Аллоҳнинг Ўзигина ҳақдир, Ундан бошқа топинаётганлари эса ботилдир. Албатта, Аллоҳ юксак ва буюкдир» ("Ҳаж" сураси, 62-оят).\n«Бас, билгин: Аллоҳдан ўзга ибодатга сазовар зот йўқ» ("Муҳаммад" сураси, 19-оят).\n«Аллоҳ – Ундан ўзга илоҳ йўқ. У Ҳайй ва Қойюмдир…» ("Бақара" сураси, 255-оят)\n«У туғмаган ва туғилмаган» ("Ихлос" сураси, 3-оят)\n«У аввал ва охирдир» ("Ҳадид" сураси, 3-оят).\nҚуръони Каримда ушбу сифатлар билан далил келтириш хос хусусиятлар ва белгилар билан далил келтириш қабилидандир. Чунки Қуръони Каримда Робблик тавҳиди улуҳият тавҳидига ҳужжат қилингандир.\nМисол учун, «Осмонлару ерни яратган Зотга...»дан «Сен: «Агар ростгўй бўлсангиз, ҳужжатларингизни келтиринг!» деб айт»гача ("Намл" сураси, 60-64-оятлар).\nУшбу оятларнинг беш жойида Робблик тавҳиди улуҳият тавҳидига далил қилинган. Аллоҳ таоло ҳар бир оятнинг охирида: «Аллоҳ билан бирга илоҳ борми? Аллоҳ билан бирга илоҳ борми?» дея такрорлаган ("Аъроф" сураси, 59-оят).\nБас, асос – улуҳият тавҳидидир. Бошқа сифатларнинг тавҳиди эса Улуҳият тавҳидига далил сифатида келтирилган. Чунки келган ҳар бир Расул ва Набий: «Эй қавмим, Аллоҳга ибодат қилинг. Сиз учун Ундан ўзга илоҳ йўқдир», деган.\nИмом валиюллоҳ Деҳлавий наздида тавҳид даражалари\nБилингки, тавҳиднинг даражаси тўртдир:\nБиринчиси: Мавжудликнинг вожиблигини фақат Аллоҳ таолога боғлашдир. Бас, Ундан ўзганинг вужуди вожиб бўлмас. Бунга Аллоҳ таолонинг қуйидаги сўзи далолат қилур:\n«Аллоҳ – Ундан ўзга илоҳ йўқ. У Ҳайй ва Қойюмдир» ("Бақара" сураси, 255-оят).\nИккинчиси: Аршни, осмонлару ерни ва бошқа барча мавжудотларни халқ қилишни (яратишни) фақат Аллоҳ таолога боғлашдир. Бунга Аллоҳ таолонинг қуйидаги сўзи далолат қилади:\n«Аллоҳ ҳар бир нарсанинг яратувчисидир ва У ҳар бир нарсага вакилдир» ("Зумар" сураси, 62-оят).\nУшбу икки даража ҳақида илоҳий китоблар ҳам, араб мушриклари ҳам баҳс юритмаган. Яҳудий ва насоролар ҳам бу икки сифатга хилоф қилишмаган. Балки Қуръон бу нарсалар улар наздида ҳам эътироф қилинган нарсалардан эканлигини очиқ айтган.\nУчинчиси: Осмонлару ернинг ва уларнинг орасидаги нарсаларнинг тадбирини фақат Аллоҳ таолога боғлаш. Яъни оламнинг ҳаммасининг тадбирини фақат Аллоҳ таоло қилади, деб эътиқод қилиш. Бунга Аллоҳ таолонинг қуйидаги сўзи далолат қилади:\n«Огоҳ бўлинг, яратиш ва амр қилиш унинг Ўзига хосдир» ("Аъроф" сураси, 54-оят). Яъни Аллоҳ таоло борлиқдаги ҳамма нарсани яратганидек, Унинг Ўзи уларга амр қилади, қайтаради ва ишларини тузиш жиҳатидан ҳам, шариатга киритиш жиҳатидан ҳам тадбирини қилади.\n«У осмондан ергача барча ишнинг тадбирини қилур», дейди ("Сажда" сураси, 5-оят).\nБорлиқнинг барча иши Аллоҳ таолонинг қўлидадир. У Зот оламдаги ҳеч бир нарсанинг тадбирини Ўз халқидан бирортасига топширмаган: анбиёларга ҳам, расулларга ҳам, авлиёларга ҳам, қутбларга, абдол ва ғавсларга ҳам, имомлару фаришта ва жинларга ҳам.\nТўртинчиси: Ундан ўзга ҳеч ким ибодатга сазовор эмас. Бунга қуйидаги оятлар далолат қилади:\n«Бас, билгин: Аллоҳдан ўзга ибодатга сазовор зот йўқ» ("Муҳаммад" сураси, 19-оят).\n«Ва илоҳингиз бир илоҳдир. Роҳман, Роҳим бўлмиш Ундан ўзга ибодатга сазовор зот йўқдир» ("Бақара" сураси, 163-оят).\nБунга ўхшаш оятлар кўп. Ушбу икки даража бир-бири билан табиий равишда боғлиқдир. Чунки оламнинг ҳаммасининг тадбирини фақат Аллоҳ таолога боғлаш У Зотнинг ибодатга ҳақдор эканига, бошқанинг ҳақдор эмаслигига далилдир. Уларнинг орасидаги алоқа далил ва ҳукм алоқасидир.\nМушрик фирқаларнинг ихтилофи ушбу икки даражада бўлгани учун ҳам Қуръони Карим ўша икки даражани исбот қилишга, ораларидаги табиий боғланишни алоҳида кўрсатишга катта аҳамият берган. Шунингдек, уларнинг шубҳаларига қониқарли раддиялар қилган. («Ҳужжатуллоҳул Болиға», 1-123).\nДавоми бор... 1-қисм. 2-қисм. 3-қисм. 4-қисм. 5-қисм. 6-қисм. 7-қисм. 8-қисм. 9-қисм. 10-қисм. 11-қисм. 12-қисм. 13-қисм.\n983 21:00 07.05.2019\n736 21:00 30.04.2019\n640 21:00 23.04.2019\n1257 20:58 12.03.2019\n987 21:00 05.03.2019


Жанни Инфантино: Футбол бўйича Қатарда ўтказиладиган жаҳон чемпионатида 48 та терма жамоа қатнашади - Халқ сўзи\n20:01 02 Ноябрь 2018 Спорт\n“Биз 2026 йилдан жаҳон чемпионати иштирокчилари сонини 48 тагача кенгайтиришга қарор қилиб бўлдик, - деди у. — Бу 2022 йилдаёқ рўй бериши мумкинми? Мумкин. Нима учун йўқ? Сизда(Осиё терма жамоалари-таҳр.) катта имконият пайдо бўлади. Ўйлашимча, ушбу ғояни амалга оширса бўлади. Биз қатарлик, шунингдек, минтақадаги дўстларимиз билан ҳам буни муҳокама этяпмиз. Умид қиламанки, ҳаммаси яхши бўлади. Жуда бўлмаганда, шунга ҳаракат қилиб кўриш керак”.\n“Коммерсант” газетасининг ёзишича, ФИФА президентининг баёноти AFC Конгресси делегатлари томонидан катта олқишлар билан кутиб олинди. Айниқса, унинг Осиёга жаҳон чемпионатига бериладиган йўлланмалар сонини ҳозирги 4,5 та ўриндан 8,5 тагача кўпайтириш ҳақидаги сўзлари барчани хурсанд қилган.\n“ЖЧ-2022” ташкилий қўмитаси раҳбари Ҳассан ал-Тавадий ҳам жаҳон чемпионатини кенгайтириш варианти кўриб чиқилишини тасдиқлади. Унинг маълум қилишича, Қатар бу борадаги имкониятларини ўрганиб чиқади ва келгуси йил ёз ойида бошланадиган мундиаль учун саралаш баҳслари арафасида шу бўйича ўз қарорини эълон қилади.\n“Қарор келгуси йилнинг биринчи чораги якунига қадар қабул қилиниши, мумкин”, - дейди Тавадий.


Етти фақиҳ\tmuslim.uz\nУч имом; Абу Ҳанифа, Молик ва Аҳмаднинг наздида мурсал ҳадис саҳиҳ бўлиб, ҳужжат учун қабул қилинади. Фақат у зотлар мурсал ҳадис айтувчи ҳам, унга ҳадисни етказувчи ҳам ишончли – сиқа бўлишини шарт қилганлар. Баъзи олимларимиз қайси тобеъининг мурсаллари саҳиҳ эканлигини санаб ўтганлар. Шу зотлар ичида тобеъинларнинг улуғи Саъид ибн Мусаййиб роҳматуллоҳи алайҳ ҳам зикр қилинган. У кишига шундай таъриф берилади. Ибн Маъин айтадилар: “Мурсалларнинг саҳиҳроғи Саъид ибн Мусаййибнинг мурсалларидир, чунки у киши саҳобанинг фарзанди, жаннат башорат қилинган саҳобаларни кўрган, Ҳижоз аҳлининг фақиҳи ва муфтийси, “Етти фақиҳ”нинг аввалгисидир. Зеро Имом Молик “Етти фақиҳ”нинг ижмосини бошқа барча одамлар ижмосидек деб ҳисоблар эди. Устозимизнинг кўрсатмаси билан юқоридаги гапдаги “Етти фақиҳ”нинг тарихларини ўрганишга ҳаракат қилдик ва имом Заҳабийнинг “Тазкиротул Ҳуффоз” китобидаги таржимаи ҳолларни сизларнинг эътиборингизга ҳавола этмоқчимиз. Мақолалар ўқимишли бўлиши учун уларнинг таржимаи ҳолларини ““ЕТТИ ФАҚИҲ” - УЛАР КИМ ЭДИ” рукни остида бирин – кетин бериб борамиз. Зеро биз учун ўтган олимлар, хусусан аввалги уч аср кишилари ҳаётида жуда кўп ибратлар бор. Тавфиқ Аллоҳ таолодан. САЪИД ИБН МУСАЙЙИБسعيد بن المسيب بضم الميم وفتح الياء على المشهور وقيل بالكسر وكان يكره فتحها وأما غير والد سعيد فبالفتح من غير خلاف كالمسيب بن رافع وابنه العلاء بن المسيب وغيرهماعمدة القاري شرح صحيح البخاريМашҳур сўзга кўра заммали “мим” ва фатҳали “йо” билан Саъид ибн Мусаййаб, бир сўзда касрали “йо” билан Саъид ибн Мусаййиб. У киши Мусаййаб, деб айтилишини ёқтирмас эди. Саъиднинг отасидан бошқаларнинг барчаси ихтилофсиз Мусаййаб, дейилади. Масалан, Мусаййаб ибн Рофеъ, унинг ўғли Ало ибн Мусаййаб ва бошқалар...(“Умдатул Қорий шарҳи саҳиҳул Бухорий” китобидан) Имом, шайхул ислом, Мадинанинг фақиҳи Саъид ибн Мусаййиб Абу Муҳаммад ал- Махзумий роҳматуллоҳи алайҳ тобеъинларнинг улуғи, ҳазрати Умар розияллоҳу анҳу халифалигининг иккинчи йилида туғилган. Ҳазрати Умарнинг баъзи хутбаларини эшитган ҳамда ҳазрати Усмон, Зайд ибн Собит, Оиша онамиз, Саъд, Абу Ҳурайра ва бошқа саҳобий розияллоҳу анҳумлардан ҳадис эшитган.Жуда билимли, фақиҳ, ҳурматли, диёнатли, ҳамиша ҳақгўй эди. Усома ибн Зайд Нофеъдан ривоят қиладики, Ибн Умар розияллоҳу анҳу айтади: “Аллоҳга қасамки, Саъид ибн Мусаййиб фатво айтувчилардан биридир ”. Аҳмад ибн Ҳанбал ва бошқалар айтадилар: “Саъиднинг мурсал ҳадислари ҳам саҳиҳдир”. Қатода айтади: “Саъид ибн Мусаййибдан олимроқ кишини кўрмадим”. Зуҳрий, Макҳул ҳамда бошқа кўпчилик ҳам шундай дейишган ва тўғриси ҳам шу. Али ибн Мадиний айтади: “Тобеъинлар ичида Саъидан ҳам илмлироғи борлигини билмайман. Менинг наздимда у тобеъинларнинг улуғидир”. Ижлий ва бошқалар айтишади: “У киши султоннинг совғаларини қабул қилмас, 400 динори бор эди, шу билан ёғ ва бошқа нарсалар савдосини юритарди ”. Саъд ибн Иброҳим айтади: “Саъид ибн Мусаййибнинг: “Росулуллоҳ саллоллоҳу алайҳи ва саллам чиқарган ҳукмларни мендан яхши биладиган бирор киши йўқ, ҳатто Абу Бакр ва Умар ҳам бундан мустасно эмас”, деганларини эшитдим” (Саъид ибн Мусаййибнинг бу гапидан у зот ҳазрати Абу Бакр ва Умардан афзал эканлиги келиб чиқмайди ва бу сўзда муболаға бор. Аҳли сунна жумҳури бу икки халифанинг пайғамбарлардан кейин одамларнинг энг афзали эканига иттифоқ қилганлар. Зеро ҳазрати Абу Бакр Росулуллоҳ саллолоҳу алайҳи васаллам ислом даъватини бошлаганларидан то вафотларигача доим бирга бўлди. У кишидан ривоят қилинган ҳадисларнинг камлигига келсак, халифалик даври қисқа бўлди, Росулуллоҳ саллолоҳу алайҳи васалламдан кейин икки ярим йилда вафот этди, бунинг устига ридда аҳли билан жангга машғул бўлди. Муддат узун бўлганида у кишидан ҳадис ривоятлари жуда кўп бўлган бўларди. Чунки саҳобаларнинг, Абу Бакр билан ривоятида шерик бўлган ҳадисларини у кишидан нақл қилишга эҳтиёжи йўқ эди. Яна у зот ҳадислар кенг тарқалиб, тобеъинлар ҳадис эшитиш, ўрганиш ва ёдлашга эътибор қаратишидан аввал вафот этган эди. Аллоҳ у зотдан рози бўлсин.Ҳазрати Умарнинг илми ва фазилатига Пайғамбаримиз саллолоҳу алайҳи васалламнинг: “Сиздан аввалги умматларда илҳом билан гапирадиган кишилар бўлган. Умматимдан бирортаси шундай бўлса, у Умар бўлади” (Абу Ҳурайрадан Имом Бухорий ривояти), яна: “Чиндан ҳам, Аллоҳ ҳақиқатни Умарнинг тили ва қалбига қўйди ” (Ибн Умардан Термизий ривояти), деганлари кифоя. Ибн Умар айтади: “Одамларнинг бошига бир иш тушса, одамлар бир нарса дейишарди ва Умар ҳам бир нарса, дер эди. Лекин Қуръон Умар айтганидек нозил бўларди”.Термизий ривояти.).Зуҳрийдан Ҳишом ибн Саъд, у кишидан Воқидий ривоят қилади: “Зуҳрийдан Саъид ибн Мусаййибнинг кимлардан илм олганлиги ҳақида сўралди. У киши, Зайд ибн Собит, Саъд ибн Абу Ваққос, ибн Аббос, ибн Умарлардан илм олган, Усмон, Али ва Суҳайблардан ҳадис эшитган, деди”. Саъид ибн Мусаййибнинг муснад ривоятларининг катта қисмини Абу Ҳурайрадан ривоят қилган ҳадислари ташкил этади. Чунки Саъид ибн Мусаййиб Абу Ҳурайранинг қизига уйланган эди. Ўша замонда, бирор киши ҳз. Умар ва Усмон чиқарган ҳукмларни Саъид ибн Мусаййибдан кўра яхши билмайди, дейишарди. Қатода айтарди: “Агар Ҳасанул Басрийга бирор масала мушкуллик қилса, Саъид ибн Мусаййибдан сўраб хат ёзарди”. Ҳаммод ибн Зайд Йазид ибн Ҳозимдан ривоят қилади: “Саъид ибн Мусаййиб узлуксиз рўза тутарди”. Абдурраҳмон ибн Ҳармала: “Саъид ибн Мусаййибнинг, 40 та ҳаж қилдим, деганларини эшитдим”, дейди.Юсуф ибн Яъқуб ал – Мажишун Муттолиб ибн Соибдан ривоят қилади: “Саъид ибн Мусаййиб билан бозорда ўтирган эдик. Ёнимиздан Бани Марвоннинг элчиси ўтиб қолди. Саъид унга деди:- Сен Бани Марвоннинг элчилариданмисан?- Ҳа.- Бани Марвон қандай?!- Яхши...- Улар ҳалиям одамларни оч қолдириб, итларни туйдираяптими...?! ”Шунда элчи унга қараб бўйнини чўзди, дарров ўрнимдан туриб уни тинчлантиришга ҳаракат қилдим ва ниҳоят у кетди. Мен Саъидга: “Аллоҳ сени кечирсин! Жонингни куйдирасанку, ахир”, дедим. У: “Жим бўл, эй нодонча! Аллоҳнинг динига ёрдамчи бўлар эканман, мени уларга топшириб қўймайди”, деди. Макҳулдан (заиф йўл билан) ривоят қилинишича, у кишига Саъид ибн Мусаййибнинг вафоти хабари етганда, одамлар (илмда) баробар бўлиб қолди, деган экан. Имом Молик айтади: “Саъид ибн Мусаййибнинг , бир ҳадисни деб бир неча кунлаб юрар эдим”, дегани менга етиб келди”. Мусъаб ибн Абдулоҳ айтади: “Менга Мусъаб ибн Усмон ривоят қилди: “Муслим ибн Уқба Саъид ибн Мусаййибни қатл қилмоқчи бўлганида Амр ибн Усмон ва Марвон ибн Ҳакам унинг жинни эканига гувоҳлик беришди. Уни қўйиб юборишди. Абу Юнус ал – Қовий айтадики, масжидга кирсам Саъид ибн Мусаййибнинг бир ўзи ўтирибди. Унга нима бўлди, деб сўрасам, у билан суҳбатдош бўлиш ман қилинган, дейишди”.”.(Имом Заҳабий айтади,) Саъид ибн Мусаййибнинг сийратларини бошқа китобда алоҳида келтирдим. У зотнинг вафотлари ҳақида турлича сўзлар бор. Энг аниғи ҳижрий 94 йилда экани. Бу санани Ҳайсум ибн Адий, Саъид ибн Афир, ибн Намир ва бошқалар белгилашган (89 ҳ.й. ни Қатода, 91 ҳ.й. ни Яҳё ал Қаттон, 91 ёки 92 й. ни Зомра белгилашган. 105 й. ни Али ибн ал Мадиний, ибн Маъин ва Мадоинийлар белгилашган ва ал Ҳокимнинг айтишича кўпчилик ҳадис имомлари мана шу фикрда). Аллоҳ таоло у зотни раҳматига олсин. Амин.\nТоштемиров Ҳикматуллоҳ\t523 марта ўқилди\tДругие материалы в этой категории:\n« Истихора одоблари\tТаҳорат (поклик) китоби »


#Рекордлар: 142 та бош роль ижрочиси, бир фильмда 8 та образ, узоқ муддатли жуфтлик - - - www.Voydoda.com - Скачать новинки музыки 2018 бесплатно -\n#Рекордлар: 142 та бош роль ижрочиси, бир фильмда 8 та образ, узоқ муддатли жуфтлик\nАвтор: Ies_92uz / Дата: 24 Мар 2018 / Просмотров: 698\nКим ҳам кинони яхши кўрмайди, дейсиз. Фақат фильмлардагина ҳаммаси яхшилик билан тугаши, энг иложсиз муаммоларга ҳам ечим топилиши, инсон хаёлотининг чексиз тасаввурлари жонланиши, иложсиз орзулар эса амалга ошиши мумкин. Шунинг учун ҳам биз рангба-ранг картиналарни томоша қилиш учун сарфлаган вақтимизга ачинмаймиз. Аксинча, улардан завқ олиб, илҳомланиб, ҳаётга янада қизиқишимиз ортади.\nТиниб-тинчимас кино ижодкорлари эса ўз мухлисларига ажойиб сюрпризлар тайёрлаш билан бир вақтда рекорд ўрнатишга ҳам улгурар экан. Навбатдаги #Рекордлар лойиҳаси кино мавзусига бағишланади. Демак, бошладик.\nЭнг кўп бош роль ижрочиси\n1927 йилдан то 1976 йилгача Голливуд актёри Жон Уэйн 153 та фильмда суратга тушган. Улардан фақатгина 11 тасида бош рольни ижро этмаган, қолган барчаси (142 та картина)да асосий қаҳрамонни гавдалантирган актёр сифатида рекорд қайд этган. Унинг фаолияти “The Drop Kick” киносидан бошланган.\nКино оламидаги энг узоқ давом этган карьера\nКурт Боне илк бор “Вафодор деҳқон” фильмида саккиз ёшида ўйнаган (“Der Fidele Bauer”, Германия, 1908 йил). Сўнгги ролини эса Вим Вендерснинг “Орзу қанотлари” фильмида ижро этган (“Wings of Desire”, Германия,1988 йил).\nЭнг узоқ давом этган ҳамкорлик\n1975 йилгача ҳинд кино юлдузлари Прем Назир ва Шеела биргаликда 130 та фильмда ўйнади. Энг узоқ ҳамкорлик – 1968 йилдан 1986 йилга қадар Голливуд актёрлари Чарлз Бронсон ва Жилл Айрленд ўртасида кузатилган. 18 йил давомида улар 15 та фильмда бирга ўйнаган.\nЭнг бўйи баланд актриса ва энг паст бўйли актёр\nАмерикалик актриса Сигурни Уивер 1 м 83 см бўйга эга. Худди шундай баландликка эга яна икки актриса Бриджит Нильсен ва Жина Дэйвис рекорд қайд этган.\nЭнг бўйи паст актёр сифатида рекорд ўрнатган Дэнни Де Вито эса Арнольд Шварценеггер билан бирга ўйнаган “Эгизаклар” фильми орқали яхши таниш. Унинг бўйи 1 м 54 см ни ташкил этади.\nБир фильмда энг кўп қаҳрамонни яратган актёр\nБир кинонинг ўзида 8 образни яратиш мумкинлигига ишонасизми? Актёр Элек Гинее “Меҳрибон юраклар ва диадемалар” фильми орқали буни исботлаган.\nАна шунақа гаплар, кино олами ҳали турли-туман ажойиботларга бой. Бу ҳақда кейинроқ яна тўхталамиз.


Monday, 28 March 2016 10:08\nЎзбекистонда 2016 йил бошида ишсизлик даражаси 5,2 фоизни ташкил этди;\nЎзбекистон ва Япония сиёсий маслаҳатлашувларнинг 16-раунди бўлиб ўтди;\nЎзбекистон Ташқи ишлар вазири ЕИ офисига ташриф буюрди;\nЎзбекистон аҳолиси 31,5 миллиондан ошди.;\nЎзбекистон ва Қирғизистон чегарасида яширин туннел топилди;\nРоссия Давлат думаси Ўзбекистон билан молиявий даъволарнинг тартибга солинишини маъқуллади;\nЎзбекистон электрон ҳукуматни ривожлантириш бўйича жаҳон мамлакатлари рейтингида 100-ўринни эгаллади.\nЎзбекистонда 2016 йил бошида ишсизлик даражаси 5,2 фоизни ташкил этди\n2015 йил натижаларига кўра, иқтисодий фаол аҳоли сони 13 миллион 767,7 минг кишини ёки аҳоли умумий сони (31,5 миллиондан зиёд)нинг 44,0 фоизини ташкил қилди.\nДастлабки маълумотларни Ўзбекистон Давлат статистика қўмитасининг 2015 йилнинг январ-декабр ойларидаги асосий иқтисодий ва ижтимоий кўрсаткичларга бағишланган маърузасидакелтирилган.\n2015 йилда иқтисодиётда банд бўлган аҳоли сони 13 млн 58,3 минг кишини ташкил қилди ва 2014 йилнинг шу даврига нисбатан 1,9 фоизга ошди.\nБандлар сонининг сезиларли ўсиш даражаси транспорт ва алоқа соҳасида (+3,8 фоизга), уй-жой коммунал хўжалиги ва аҳолига маиший хизмат кўрсатишнинг ноишлаб чиқариш турида (+3,6 фоизга), савдо, умумий овқатланиш, таъминот ва тайёрлов соҳасида (+3,5 фоизга) ва қурилишда (+3,3 фоизга) кузатилди.\n2015 йилда иқтисодий фаол аҳолининг бандлик даражаси (иқтисодиётда банд аҳолининг иқтисодий фаол аҳоли сонига нисбати) 94,8 фоизни ташкил этди.\nНодавлат секторида банд бўлганларнинг жами бандлар сонидаги улуши 82,2 фоизга етди, бу кўрсаткич 2014 йилнинг шу даврида 81,9 фоизни ташкил қилган.\n2015 йил декабрь ойи охирида меҳнат идораларида иш қидирувчилар сифатида рўйхатдан ўтган аҳоли сони 2700 кишини ташкил қилди ва бу кўрсаткич 2014 йилнинг шу даврига (3400 киши) нисбатан 20,5 фоизга камайди.\nИшсизлар сони (ишга жойлаштиришга муҳтож меҳнат билан банд бўлмаган аҳолини ҳисобга олиш методикасига асосан аниқланган) 709,4 минг кишини ташкил қилди ва иқтисодий фаол аҳоли сонига нисбатан ишсизлик даражаси 5,2 фоизга тенг бўлди.\n2016 йилда Ўзбекистонда 993 минг кишини иш жойи билан таъминлаш режалаштирилган. Ундан 148 минг иш жойи МДҲ давлатларидан қайтиб келаётган ишчилар учун мўлжалланган.\nМаълумотларга кўра ҳозирги кунда Ўзбекистоннинг 31 миллион аҳолисидан 3-4 миллиони хорижда меҳнат фаолияти билан шуғилланмоқда.\nРоссия Федерал Миграция хизмати хабарига кўра, Россияда 2 миллионга яқин Ўзбекистон фуқароси бор.\n2016 йилнинг 24 март куни Токио шаҳрида Ўзбекистон ва Япония Ташқи ишлар вазирликлари ўртасидаги сиёсий маслаҳатлашувларнинг 16-раунди бўлиб ўтди.\nТадбир давомида 2015 йилнинг 24-26 октябр кунлари Япония Бош вазири Шинзо Абенинг Ўзбекистонга расмий ташрифи чоғида эришилган келишувлар ва битимларни амалга ошириш билан боғлиқ масалалар, сиёсий, савдо-иқтисодий, инвестицион, технологик, молиявий ва техникавий, маданий-гуманитар соҳалардаги икки томонлама ҳамкорликнинг истиқболлари муҳокама қилинди ҳамда халқаро ва минтақавий масалалар юзасидан фикр алмашилди.\n2016 йилнинг 25 март куни Ўзбекистон Ташқи ишлар вазири Абдулазиз Комилов Европа Иттифоқининг Тошкент шаҳридаги офисига ташриф буюрди.\nЎзбекистон Ташқи ишлар вазири кўплаб инсонларнинг ҳалок бўлишига олиб келган 2016 йил 22 март куни Брюссел шаҳрида содир этилган террорчилик ҳаракатлари муносабати билан чуқур таъзия билдирди ва дипломатик ваколатхонада очилган Ҳамдардлик китобига қайд киритди.\nЕИ делегацияси раҳбари, элчи Юрий Штерк, ўз навбатида, Белгия Қироллиги ва бутун Европа Иттифоқи учун қайғули бўлган дамларда ҳамдардлик ва далда сўзлари учун ўз миннатдорчилигини билдирди.\nЎзбекистон аҳолиси 31,5 миллиондан ошди. Мавзу тафсилотларини ҳамкоримиз Акбарали Маҳкамов хабарида тингланг.\nЎзбекистон ва Қирғизистон чегараси орқали ўтган яширин ер ости туннели топилди.\nМХХ Чегарани қўриқлаш хизмати хабарига кўра, ушбу ер ости йўлидан ўзбек-қирғиз чегараси орқали қурол-яроғ, портловчи моддалар, экстремистик адабиёт ва одамларни яширин ўтказиш мақсадида фойдаланган бўлиши мумкин.\n“Контрабанданинг бундай усули ўзбек-қирғиз чегарасида бирнчи марта аниқланди.Туннел чуқурлиги 6 метр, эни 60-70 см, баландлиги 1-1,2 метрни ташкил қилади. Туннелнинг узунлиги эса 120 метрни ташкил қилди. У Ўзбекистон фуқаросининг уйини Қирғизистон фуқароси ҳовлиси билан боғлаган”,- деди қўмита ходими.\nУшбу муаммо ва бошқа масалалар ўзбек-қирғиз чегарасида бўлиб ўтган икки мамлакат Чегарани қўриқлаш хизматлари учрашувида муҳокама қилинди. Учрашувда Қирғизистон Чегара хизмати раҳбари Райимберди Дуйшенбиев ва Ўзбекистон Чегара қўшнлари қўмондони Рустам Эманжановлар иштирок этди. Учрашув қирғизистон ҳудудида бўлиб ўтди.\n“Иккала томон ўзаро қизиқарли бўлган барча масалаларда ҳамкорликни ривожлантиришга келишиб олишди. Учрашув ўзаро ҳамфикрлик ва самарали мулоқот кайфиятида бўлиб ўтди”, — деди матбуот хизмати.\nЧегара хизматлари ушбу туннелни йўқ қилишга келишиб олишди.\nРоссия Давлат думаси 25 март куни Россия Федерацияси ва Ўзбекистон Республикаси ҳукуматлари ўртасида ўзаро молиявий даъволар ва мажбуриятларни тартибга солиш тўғрисидаги келишувни ратификация қилиш ҳақидаги қонунни имзолади.\nКелишув 2014 йил 10 декабрда, Россия президенти Владимир Путиннинг расмий ташрифи давомида Тошкентда имзоланганди. У томонлар ўртасида собиқ Иттифоқ операциялари бўйича юзага келган даъволар, жумладан, Шўролар Иттифоқининг Олмос фондини бўлишиш, Внешэкономбанк ҳисоб рақамларидаги валюта маблағлари, шунингдек, Ўзбекистонга 1992-1993 йилларда тақдим этилган кредитларни қайтаришдан воз кечишни англатади.\nҚонунга илова қилинган изоҳда маълум қилинишича, Россия 2014 йил 1 ноябр ҳолатига Ўзбекистоннинг муддати ўтган 889,3 миллион АҚШ доллари (жумладан, фоизлар бўйича 388,7 миллион доллар) миқдоридаги қарзидан кечади.\n«Имзоланган келишув Россия ва Ўзбекистон ўртасидаги ҳарбий, иқтисодий ва сиёсий ҳамкорликни кучайтириш учун қўшимча имкониятлар пайдо бўлишига ёрдам беради», — дея таъкидлаган Россия молия вазири ўринбосари Сергей Сторчак.\nКелишувнинг кучга кириши Россия бюджет қонунчилигида мустаҳкамлаб қўйилган Ўзбекистон билан кредит-молиявий ҳамкорликка ўрнатилган тақиқни бекор қилади.\nБМТнинг Давлат бошқаруви ва ривожланишни бошқариш бўлими жаҳон давлатларининг электрон ҳукуматни ривожлантириш бўйича индексини (E-Government Development Index) эълон қилди.\nThe UN Global E-Government Development Index комплекс кўрсаткич бўлиб, миллий давлат структураларининг ахборот-коммуникация технологияларидан фойдаланишга ҳозирлиги ва бу борадаги имкониятларини баҳолайди. 2003 йилда бошланган лойиҳа доирасида бир неча йилда бир марта индекс эълон қилиб борилади. Тадқиқот натижаларига кўра индексдан ўрин оладиган давлатлар қуйидаги уч критерий бўйича баҳоларнинг ўртача индекси асосида поғоналаштирилади: интернет хизматларининг сифати ва қамров ҳудуди, ахборот-коммуникация технологиялари инфраструктурасининг ривожланганлик даражаси ҳамда инсон капитали.\n2014 йил якунларига кўра тузилган рейтингдан 193 давлат ўрин олди. Улар орасида Ўзбекистон 100-ўринни эгаллади. Ўрта Осиёнинг бошқа давлатлари қуйидаги кўрсаткичларни қайд қилди: Қозоғистон — 28, Қирғизистон — 101, Туркманистон — 128, Тожикистон — 129.\nБиринчи ўринни Жанубий Корея эгаллади. Кучли учликка, шунингдек, Австралия ва Сингапур кирди.\nЎнталикдан ўрин олган бошқа давлатлар: Франция, Нидерландия, Япония, АҚШ, Буюк Британия, Янги Зеландия, Финляндия.\nРейтингга Нигер, Эритрея ва Сомали якун ясади.


ЎЗБЕКИСТОН ВА ҚОРАҚАЛПОҒИСТОН ХАЛҚ АРТИСТИ ОЗОДБЕК НАЗАРБЕКОВДАН ФРАНЦУЗ ТИЛИДАГИ ДУЭТ “UNE VIE D'AMOUR”! ДУЭТДОШ... ВИДЕО! АБАДИЙ МУҲАББАТ... 06.03.2015 03:18\nЎзбекистон ва Қорақалпоғистон Халқ артисти Озодбек Назарбеков доим ижодда янгиликка интилиши сир эмас! Яқиндагина шох ва шоир Заҳириддин Муҳаммад Бобур ғазалларини замонавий оҳангларда куйлаб, янги альбом тақдим этган санъаткор, эндиликда, жаҳоннинг машҳур қўшиқчиларидан Шарль Азнавур ва Мирей Матье ижро қилган француз тилидаги “Une vie d'amour” қўшиғини,\n“Зулфия” мукофоти совриндори Ширин Маматова билан бирга“Азиз ва муқаддассан аёл” концерт дастурида куйлади.\nОзодбек Назарбеков: - Қайсидир бир йили “Шарқ тароналари” фестивалига Мирей Матье келиши керак эди. Ўшанда Шарль Азнавурнинг ўрнига Мирей Матье билан шу қўшиқни мен куйлашим ҳақида, таклиф бўлган эди. Аммо, бу нарса амалга ошмай қолди. Ўшанда шу қўшиқни қизиқиб, яхши кўрган эдим! Тасодиф сабаб, Ширин Маматова билан бирга ижодий ҳамкорлик қилайлик, деган вақтимизда, у ҳам мана шу қўшиқни олиб келди! Ўзи бу қўшиқни ижро қилиш ниятим бор эди, барибир, насиб этди. Шундан сўнг, қўшиқни куйладик. Барибир, айнан ўзидек ижро бўлмади, назаримда. Чунки, айнан опера йўналишида эмас, академик ижро қилинган. Аниқ опера, деб бўлмайди, лекин шунга яқин йўналишда бўлди. Шахсан мени ижодимда бу эксперимент! Ҳали кўрамиз, қандай қабул қилишади? Чунки, инсон, умуман, санъаткор услубига янгилик олиб кираётганда, эҳтиёт бўлиши керак. Чунки, барибир қандай қабул қилишади? Шунинг учун ҳам, бу йўналиш ҳозир мен учун тажриба жараёнида турибди! Агар мухлислар яхши қабул қилишса, бунинг ортидан чиройли, яхши гаплар эшитилса, албатта, кейин яна давом эттириш ниятим бор. Нафақат бундай йўналиш, балки опера йўналишида ҳам, қўшиқлар айтиш ниятим бор! Ҳаммасини мана шу қўшиқдан кейинги мухлисларнинг хулосаси ҳал қилади!\n- Француз тилини биласизми?\n- Йўқ, инглиз тилини ўрганганман. Француз тилини билмасдим, лекин барибир қийналмадим.\n- Унда талаффуз борасида муаммолар бўлмадими? Қанчалик тўғри талаффузда куйладингиз?\n- Қўшиқни ёзиш жараёнида мутахассислар ҳам иштирок этишди. Лекин, жуда ҳам қийналмадим, чунки мен кўпроқ Шарль Азнавур талаффузида ижро қилишга ҳаракат қилдим. Чунки, бизда ҳам адабий ёзув билан талаффузимизда сал фарқ бор, барибир. Шунинг учун, менимча, барибир халққа яқинроғи талаффуз-да! Ёзилгандан кўра, талаффуз яқинроқ. Масалан, ёзилган нарсани ўзбек тилини умуман билмайдиган инсонлар бутунлай бошқача ўқийди, бизга ўхшаб ўқимайди. Шунинг учун, мен ҳам, агар ёзилганини ўқиб ижро қилсам, шундай бўлиб қолади, дедим-да, Шарль Азнавурни ўзи куйлаган вариантини эшитиб, куйладим. У қаердадир қайсидир ҳарфни “беркитиб” ижро қилмай кетган, мутахассислар эса, “ижро қилсангиз ҳам, ижро қилмасангиз ҳам бўлади” дейишди. Шунинг учун, бу тилни мукаммалроқ билган хонанда барибир талаффузда тўғри қилган бўларди, деб, иложи борича Шарль Азнавурнинг талаффузига яқинроқ қилиб, ижро қилишга ҳаракат қилдим!\nDe mots tremblés,\nde larmes soulignées\nРус тилидаги таржимаси\nВсе слова любви,\nувижу вновь, эту мою любовь.\nвся выпита до дна,\nСлова твои и слёзы, наконец,\nприют для всех, уже прожитых утех.\nно оживёт, потом\nВИДЕОНИ КЎРИШ ВА КЎЧИРИБ ОЛИШ УЧУН!\n1) Мобиль вариант


Ҳақталаб тадбиркорлар тазйиқ остида қолди\n24 май 2022, Тошкент вақти: 11:19\nДўконлари огоҳлантиришсиз бузиб ташланган қўқонлик тадбиркорлар ўз ҳақларини талаб қила бошлаганларидан кейин ўзларига нисбатан тазйиқлар бошланганидан шикоят қилмоқдалар.\nҚўқондаги "ободонлаштириш" ортидан бир неча миллион сўмлик мол-мулкидан ажраб қолган савдогар ва тадбиркорлар ўз ҳаққини талаб қилгани учун босимга учрамоқда.\nҚўқонлик тадбиркорлардан бири 62 ёшли Носир Зокиров апрел ойи охирларида Тошкентда норозилик акцияси ўтказишни режалаштирганликларини ва бугунги кунда айнан шу боис уларга нисбатан тазйиқлар кучайганини айтади.\nНосир Зокиров: Мен Тошкентга бориб ариза бердим. 7 апрел куни ариза бердимки¸ “Узлуксиз очлик эълон қиламиз. Шунга бизнинг конституцион ҳуқуқимизни ҳимоя қилиб беринг. Рухсат беринг. Кейин бизнинг хавфсизлигимизни таъминлаб беринг” деб, Тошкент шаҳар ҳокимлигига бердим. Энди шунга менга, менинг ўртамга тушганларга тазйиқ бошланди. Асосийси, мен ҳақимни талаб қилганимга¸ 21 апрел куни мени судга олиб бориб¸ менга туҳмат уюштириб¸ суд қилиб менга маъмурий жазо қўллашди.\n- Ҳаққимни талаб қилганим учун, дейди қўқонлик тадбиркор.\nНосир Зокировга кўра, 2008 йили унинг Қўқон бозори ҳудудидаги 285124 АҚШ долларлик миқдордаги меҳмонхонаси ноқонуний равишда бузиб ташланган. Шундан кейин Носир Зокиров ўз ҳақ-ҳуқуқларини талаб қилгани учун бир неча бор маҳаллий ҳокимлик раҳбарларининг тазйиқларига учраганини айтади.\n- 2008 йилда бузиб ташлашди меҳмонхонамни. Ўшандан бери ўзим ва 18 нафар ишчим бекорчимиз. Нафақа йўқ¸ нима йўқ. Биздақа куйиб қолган тадбиркорлар жуда кўп. 134 тадбиркорнинг дўконлари бузиб ташланган. Ўрнига абсолютно ҳеч нарса берилгани йўқ. Мен икки йилдан бери олишиб¸ ҳаққимни талаб қилиб ëтибман. Охири бир мажлис бўлди ҳокимиятда. Собиров деган муҳтарам ҳокимимиз борлар. Мажлис ўтказишди. Биз 50 киши тадбиркорлар йиғилдик. Мен ҳокимдан “Беринг ҳаққимни” деб талаб қилсам¸ мени тазйиқ остига олишди. “Қамаб қўяман сизни” дейишди. “Ўртоқ ҳоким, мен сизнинг қамоғингиздан қўрқиб¸ 430 миллионлик мулкимдан кечмайман”, дедим. Кейин: “Мени қамасангиз, бу ёқдаги 50 кишини нима қиласиз” десам¸ ҳоким “50 кишига 5000 та милициям бор¸ ташлайман” дейишди. Бу тўғрисида президентга ариза ëздик. Ҳеч ҳал бўлмаяпти, дейди Носир Зокиров.\nНосир Зокиров каби мол-мулкидан ажралиб қолган жами 134 нафар тадбиркор ичида тахминан 50-60 миллион сўмлик мол-мулкидан ажралган Баҳром Мадаминов ҳам бор.\n- Менинг ҳам дўконим бор эди. Эгаллаб турган ер майдони 32 метр квадрат эди. Ҳозирги кунда 50-60 миллион сўмга баҳоланди. Деҳқон бозоридаги дўконни бузишда менга ҳеч нарса таклиф қилишмади. “Ўрнига ижарага савдо дўкони ажратилади”, дейишди. Бунга рози бўлмаганман. Таклиф қилинаëтган дўконни лизинг асосида сотиб олиш таклиф қилинаяпти. Лизинг ҳам катта миқдордаги процент ҳисобида, дейди қўқонлик тадбиркор.\nБаҳром Мадаминов ҳам ўз ҳаққини талаб қилгани учун босимларга учраётган тадбиркорлардан бири.\nМаълум бўлишича, Қўқон шаҳар хокимлигидаги йиғилишлардан бирида мол-мулкига товон пули тўланишини талаб қилгани учун Баҳром Мадаминов шаҳар хокимини ҳақорат қилганлик айби билан 7 кунлик қамоқ жазосини ўтаб чиққан.\nЎзига еткизилган зиëнга яраша товон пули тўланмаëтганига норозиликларини очлик акцияси тарзида ифодалашга чоғланган қўқонлик тадбиркорлар, агар улар ҳолидан ҳукумат раҳбарлари хабар олмаса, улар маҳаллий раҳбарларнинг босим ва тазйиқлари қурбонлари бўлиши мумкинлигини айтишади.\n- Тазйиқлар кучайиб кетаяпти бизда. Жуда кучайиб кетаяпти. Мен ўртоқ президентга мурожаат қилардим. “Ҳой, ўртоқ президент, менинг ҳуқуқимни тиклаб беринг” деб. Буни президентимиз билмайдилар-ку тўғриси. Келиб нима қилмаса¸ репрессия кучайиб кетади албатта. Кучаяяпти кундан кунга. Булар жазо олмаяпти. Қўқон шаҳар ҳокимлиги¸ ички ишлар ҳаммаси кучайиб кетган жуда, дейди Носир Зокиров.\nҚўқон шаҳар ҳокимлиги мутасаддиси Назрулло Аҳмедов маълум муддат аввал Озодлик билан суҳбатда дўконлари бузилган тадбиркорлар учун тўланадиган товон пуллари масаласи ҳал бўлиш арафасида эканлигини билдирган эди\n- Компенсация бўйича ҳокимнинг (Қўқон шаҳар ҳокими назарда тутилмоқда – таҳр.) қарорлари бор. Ҳокимнинг қарори билан комиссия тузилган. Комиссиянинг раиси ҳоким ўринбосари Нурматов. Бу масала бўйича йиғилиш бўлиб¸ мулк қўмитаси¸ керакли ташкилотларнинг ҳаммаси йиғилиб¸ демак¸ республика “Алоқа” банкидан ҳам одамлар жалб қилинган. Мулк қўмитасидан Ҳайдаров қатнашган. Компенсация бўйича шаҳар ҳокимининг буйруғи билан вилоят ҳокимлигига хат чиққан. Ҳал қилиш масаласини улар кўриб чиқади, деган эди Назрулло Аҳмедов.\n28 апрел куни Қўқон шаҳар хокимлигидан бу борада қўшимча бирорта ҳам маълумот олиш имкони бўлмади.\nҚўқондаги ободонлаштириш ишлари оқибатида нафақат тадбиркорлар, балки оддий аҳоли ҳам азият чекаётгани маълум.\nЖорий йилнинг 16 апрел куни қўқонлик бир аёл ўз уйининг ноқонуний бузилганига норозилик сифатида шаҳар хокимлиги биноси олдида қон томирларини кесиб ўз жонига қасд қилган эди.\nМаълум бўлишича, Қўқондаги ободонлаштириш ишлари президент Ислом Каримов томонидан имзоланган 2008 йил 5 майдаги 860- сонли "Фаргона ва Қўқон шаҳарларини 2008-2012 йилларда реконструкция қилиш, ободонлаштириш ва ижтимоий инфраструктурасини ривожлантириш бўйича чора- тадбирлар" дастурига мувофиқ амалга оширилаяпти.


"Фаровон юрт" газетаси » Страница 3 » Фаровон юрт\nБуюк давлат арбоби, соҳибқирон, марказлашган давлат асосчиси – Амир Темур 1336 йил 7 апрелда ҳозирги Қашқадарё вилоятининг Яккабоғ туманидаги Хўжа Илғор қишлоғида туғилган. Болалиги Кешда ўтган саркарда ёшлик чоғлариданоқ махсус мураббийлар назорати остида чавандозлик, овчилик, камондан нишонга ўқ узиш, бошқа турли машқ ва ҳарбий ўйинлар билан машғул бўлган.\nAdmin от 7-04-2021, 14:44\n"ҚИЗИЛ ҚИШЛОҚ"ДАГИ ШАХСИЙ КУТУБХОНА\nЯхши хушхабар тез тарқалади. "Қизил қишлоқ"лик ўқитувчи Шуҳрат Жумаев хонадонидан "Китоблар олами" номи билан аталадиган шахсий кутубхона очиб, қишлоқ одамларини, айниқса ёшларнинг китоб ўқишга бўлган қизиқишларини ошираётганлиги ҳақидаги ҳабар нафақат "Қизил қишлоқ" маҳалла фуқаролар йиғинида, балки Қамаши туманида ҳам тез тарқалди...\nAdmin от 7-04-2021, 14:17\n"ҚУЙИОҚБОЙ"ЛИК ТЎРАХЎЖА ОТА\nҲаётда шундай кишилар борки, тўрт мучаси соғ бўлса-да, жамиятимизда ижтимоий-фойдали меҳнат билан банд бўлмасдан, қимматли вақтларини беҳуда ўтказиб, олтинга тенг дақиқаларнинг қадрига етмайдилар. Бироқ, биз ҳикоя қилмоқчи бўлган воқеамиз қаҳрамони Тўрахўжа ота Хошимов 1-гуруҳ ногирони бўлса-да, унинг улкан ишлар ташкилотчиси эканлигини ҳамма билади.\nAdmin от 6-04-2021, 16:15\nКАТТАҚЎРҒОННИНГ ЗАБАРДАСТ ОЛИМИ ЭДИ\n...Ҳаётда шундай кишилар бўладики, улар ўзларининг эзгу ишлари, яхшиликлари билан халқ юрагидан чуқур жой оладилар. Бундайларни элимиз эъзозлайди, доимо қалбида сақлайди.\nAdmin от 6-04-2021, 15:45\nАсакага меҳмонга келинг\nСуратда кўриб турганингиз – “Асакадонмаҳсулотлари” АЖ Андижон вилоятининг Асака туманида жойлашган бўлиб, ташкил топганига салкам 45 йил тўлди. Асосий фаолияти дон маҳсулотларини қайта ишлашдан иборат жамиятда кунига 250 тонна буғдойни қайта ишлашга мўлжалланган тегирмон цехи ҳамда 155 тонна омухта-ем маҳсулотларини ишлаб чиқариш цехи мунтазам ишлаб турибди.\nAdmin от 2-04-2021, 17:11\nХУРРАМ БОБО ВА МАВЛУДА АЯЛАРНИНГ ИБРАТЛИ ТАШАББУСИ\nКитоб туманида янгидан қурилиб ишга туширилаётган мактабгача таълим ташкилотлари сони кўпаймоқда. Яқинда туманда яна 3 та мактабгача таълим ташкилоти фойдаланишга топширилди.\nТуман мактабгача таълим бўлими мудири Абдиқаҳҳор Рахимовнинг таъкидлашича, бугунги кунда 26 та давлат, 5 та нодавлат, 6 та давлат хусусий шерикчилик асосидаги, 58 та оилавий мактабгача таълим ташкилотлари фаолият кўрсатмоқда.\nAdmin от 2-04-2021, 11:16\nЭл суюган ижодкор\nҲаётда шундай инсонлар борки, ўзининг истеъдоди, бошқалардан ажралиб турадиган жиҳатлари билан халқ орасида ном қозонади. Ана шундай инсонлардан бири, ўзбек адабиётининг ривожида самарали меҳнатлари билан ўзига хос ўринга эга, узоқ йиллар публицистик мақолалари, қисса, ҳикоя ва романлари билан ўзбек китобхонлари қалбидан жой эгаллаган адиб Ўткир Ҳошимовдир.\nAdmin от 26-03-2021, 18:56\n“Қўқон йўл таъмир” га раҳмат!\n… Кенг, текис ва равон йўллар, кўчалар. Йўлларнинг икки четига олма, ўрик, бодом, олча, арча, тол, терак каби мевали ва манзарали кўчатлар ўтказилган. Ҳар бир уй ва ҳар бир хонадоннинг олд томонига оқ, қизил, пушти атиргуллар ва бошқа турфа хил гул-у райҳонлар экилган. Маҳалла оралаб, уйма-уй, кўчама-кўча юрар экансиз, бундай хушманзараларни кўриб, кўзингиз қувонади, дилингиз яйрайди.\nAdmin от 19-03-2021, 19:02\nҲикоямиз қаҳрамонлари оддий ишчи-хизматчилар бўлиб, улар элим деб, юртим деб ёниб яшаётган ажойиб кишилар, десак, асло янглишмаймиз. Чиндан ҳам шундай. Улар йил – ўн икки ой: қаҳратон қишда ҳам, саратонда ҳам уйма-уй, маҳаллама-маҳалла юриб, одамларнинг оғирини енгил, мушкулини осон қилишмоқда. Ўзларининг беминнат хизматлари эвазига кўпчиликнинг дуосини олаётганлар ҳам айнан ўша оддий ишчи-хизматчилардир.\nAdmin от 12-03-2021, 17:14\nАсосий сахифа » "Фаровон юрт" газетаси » Страница 3


FT: ЕИ АҚШнинг Россияга қарши санкцияларига жавоб чоралари қўллаши мумкин\n08:28 / 24.07.2017\nЕвропа комиссияси раҳбари Жан-Клод Юнкер АҚШ Россияга нисбатан ЕИ эътирозларини ҳисобга олмасдан санкциялар жорий қилгудек бўлса, жавоб чораларини қўллаш масаласини имкон қадар тезроқ муҳокама қилишга чақирди. Бу ҳақда Financial Times газетаси 26 июль куни бўлиб ўтадиган ЕК мажлиси учун тайёрланган ҳужжатга асосланган ҳолда ёзмоқда.\nУнда айтилишича, АҚШнинг Россияга қўллайдиган янги санкциясига қарши бир неча усуллар бор. Хусусан, АҚШ президенти Дональд Трампдан санкциялар ЕИ манфатларига зарар етказмаслиги хусусида ишонтира олиш. Яна бир усул Вашингтон қўллаётган чораларнинг ЕИ ҳудудида тан олинмаслигидир.\nТаъкидланишича, Юнкер ЕИ ҳукуматларининг Европа энергетика ва бошқа компаниялари Америка янги санкциялари доирасига кирса, бунга қарши чораларни тезроқ муҳокама қилишга чақирмоқда.\nАввалроқ, ЕИ АҚШни Россияга қарши янги санкциялар оқибатларидан огоҳлантирган эди.


Чехиялик теннисчилар Дэвис Кубоги соҳиблари номини ҳимоя қилди - www.Voydod.net\nЧехиялик теннисчилар Дэвис Кубоги соҳиблари номини ҳимоя қилди\nБелградда теннис бўйича жамоали норасмий жаҳон чемпионати бўлган навбатдаги Дэвис Кубоги учунўйинларнинг финал матчи якунланди.\nСайёранинг иккинчи ракеткаси Новак Жоковичбошчилигидаги Сербия терма жамоаси ўзининг чехиялик рақибларига 2:3 ҳисоб билан ўйинни бой берди.\nҲалқилувчи очкони чехларга Радек Штепанек олиб келди, у бешинчи ўйинда Душан Лайовични 6:3, 6:1, 6:1 ҳисоб биланмағлуб этди.\nБундан олдин Жокович кетма-кет Штепанек ва Томаш Бердихни мағлубиятга учратганди. Бердихэса, ўз навбатида, мезбонларнинг иккинчи ракеткаси Душан Лайовичдан кучлироқ эканини кўрсатди. Шунингдек,чехлар жуфтликлар учрашувларида ҳам ғолиб чиқди.\nШу тариқа, чехлар ўз тарихида учинчи бор ва кетма-кетиккинчи марта ушбу нуфузли мукофотни қўлга киритди. Ўтган йили улар 1980 йилдан буён илк бор энг яхшитеннисчилар эканини исботлаганди.


Эртага тоғли ҳудудларда сел келиши мумкин | Qalampir.uz\nЭртага тоғли ҳудудларда сел келиши мумкин\nБу қизиқ\t26 Август 18:46 2854\nГидрометеорология хизмати маркази 27 августдаги об-ҳаво маълумотларини эълон қилди. Хабарга кўра, республиканинг тоғ олди ва тоғ ҳудудларида сел келиши хавфи бор.\nТошкент шаҳри. Ҳаво ўзгариб туради, куннинг биринчи ярмида қисқа муддатли ёмғир ёғиши, момақалдироқ бўлиши мумкин. Шамол шарқдан 5-10 м/с тезликда эсади. Ҳарорат кечаси +15..+17 даража илиқ, кундузи +25..+27 даража иссиқ бўлади.\nҚорақалпоғистон Республикаси, Хоразм вилояти. Ҳаво бироз булутли бўлади, баъзи жойларда ўзгариб туради, ёғингарчилик кутилмайди. Шамол шарқдан 7-12 м/с тезликда эсади. Ҳарорат кечаси +15..+20 даража илиқ, кундузи +28..+33 даража иссиқ бўлади.\nБухоро ва Навоий вилоятлари. Ҳаво бироз булутли бўлади, баъзи жойларда ўзгариб туради, ёғингарчилик кутилмайди. Шамол шарқдан 7-12 м/с тезликда эсади. Ҳарорат кечаси +15..+20 даража илиқ, кундузи +27..+32 даража иссиқ бўлади.\nТошкент ва Сирдарё вилоятлари. Ҳаво ўзгариб туради, куннинг биринчи ярмида баъзи жойларда қисқа муддатли ёмғир ёғиши, момақалдироқ бўлиши мумкин. Ғарбий шамол йўналишини ўзгартириб, шарқдан 7-12 м/с тезликда эсади. Ҳарорат кечаси +15..+20 даража илиқ, кундузи +25..+30 даража иссиқ бўлади.\nСамарқанд ва Жиззах вилоятлари. Ҳаво ўзгариб туради, ёғингарчилик кутилмайди. Ғарбий шамол йўналишини ўзгартириб, шарқдан 7-12 м/с тезликда эсади. Ҳарорат кечаси +15..+20 даража илиқ, кундузи +25..+30 даража иссиқ бўлади.\nҚашқадарё ва Сурхондарё вилоятлари. Ҳаво бироз булутли бўлади, баъзи жойларда ўзгариб туради, ёғингарчилик кутилмайди. Шамол шарқдан 7-12 м/с тезликда эсади. Ҳарорат кечаси +17..+22 даража илиқ, кундузи +30..+35 даража иссиқ бўлади.\nАндижон, Наманган, Фарғона вилоятлари. Ҳаво ўзгариб туради, куннинг биринчи ярмида баъзи жойларда қисқа муддатли ёмғир ёғиши, момақалдироқ бўлиши мумкин. Ғарбий шамол йўналишини ўзгартириб, шарқдан 7-12 м/с тезликда эсади. Ҳарорат кечаси +15..+20 даража илиқ, кундузи +25..+30 даража иссиқ бўлади.\nРеспубликанинг тоғли ҳудудлари. Ҳаво ўзгариб туради, республиканинг тоғ олди ва тоғ ҳудудларида вақти-вақти билан ёмғир ёғади, момақалдироқ бўлиши мумкин. Шамол ғарбдан 7-12 м/с тезликда эсади. Ҳарорат кечаси +9..+14 даража, кундузи +15..+20 даража илиқ бўлади.\n28 Сентябрь 10:15 43658\n27 Сентябрь 21:41 40150\n28 Сентябрь 15:22 20627\n28 Сентябрь 09:27 20138\n28 Сентябрь 09:43 19980


“Хавфсизлик меъёрларини бузган ҳолда газ билан тўлдирилган ҳаво шарларининг портлаши оқибатида ёш бола оғир жароҳатлар билан шифохонага етказилди” – агарда ишлатилиши оғир оқибатларга олиб келиши мумкин бўлган маҳсулотларнинг савдоси ИИО ходимлари томонидан тўхтатилмаганида, юқоридаги каби хабарларни интернет тармоғида тез-тез учратиб турган бўлардингиз.\nИнтернет тармоғида ички ишлар органлари ходимлари кўчадаги савдогарлардан ҳаво шарларини тортиб олишаётгани туширилган видео тарқалди. Видео остида муаллифлар ИИББ ходимларини савдогарларнинг пул ишлаш ниятини тушунмасликда айблаб, ўзлари мазкур соҳада кенг тарқалган қоидабузарликларни, хавф ва оқибатларини тушунмасликларини намойиш этдилар.\nМазкур видео Шайхонтоҳур туманида олинган. Тошкент шаҳар ИИББ ходимлари савдогарлардан ҳаво шарларини олиб, уларни учириб юборишларининг сабаби – мазкур шарлар ёнувчи газ билан тўлдирилганидадир. Агарда бу каби шар хонада ёки бошқа ёпиқ майдонда портлаб кетса, унинг яқинидаги одамларга жиддий куйиш ва бошқа жароҳатлар етиши мумкин.\nЖаҳон амалиётида ҳаво шарларини гелий билан тўлдириш тавсия этилади – бу инерт, заҳарли бўлмаган, ёнмайдиган ва нисбатан хавфсиз газ тури ҳисобланади. Аммо у арзон эмас, шу сабабли бир қатор сотувчилар тежаш мақсадида шарларни метан ёки водород билан тўлдириб, шарларни маълум вақтга келиб портлайдиган бомбага айлантиришади. Портлашга сабаб бўлувчи омиллар кўп – торт устида ёниб турган шам, сигарет, маиший техникадан чиқиши мумкин бўлган учқун... Шу вақтда шар олдида қанча кўп одам ва шарлар бўлса – оқибати ҳам шунчалик аянчли бўлиши мумкин.\nИлгари биз ҳаво шарлари портлаши оқибатида юз берган мудҳиш ҳодисалар ҳақида хабар берган эдик. Улар билан қуйидаги ҳаволалар орқали танишиб чиқишингиз мумкин:\nҲурматли ҳамшаҳарлар ва Тошкент меҳмонлари! Сиздан ҳаво шари олишда ва ундан фойдаланишда жуда эҳтиёт бўлишингизни сўраймиз. Гелий билан тўлдирилган шар харид қилаётганингизга ишонч ҳосил қилинг, хавфсизлик техникаси билан танишиб чиқинг (айниқса болалар учун уюштирилган байрамларда). Унутманг, бошқа “енгил” газ осон ёниб, ёнғин ва жароҳатларга сабаб бўлиши мумкин. Шунингдек эслатиб ўтамиз: ҳаво шарлари яқинида, айниқса ёпиқ жойда бўлганингизда (шу ўринда автомобилда ҳам) сигарет чекманг.\nSaytning yangilangan sanasi: 22.09.2020, 17:03


Ўзбекистонда COVID-19 га қарши Хитой вакцинасининг клиник синовлари ўтказилади - 22.10.2020, Sputnik Ўзбекистон\nХитой компанияси вакцинасининг клиник синовлари 18 ва ундан катта ёшдаги кўнгилли инсонларда ўтказилиши кутилмоқда. 22.10.2020, Sputnik Ўзбекистон\ncovid-19 умумжаҳон пандемияси, ўзбекистон, хитой\n11:26 22.10.2020 (янгиланди: 12:12 16.05.2021)\nХитой компанияси вакцинасининг клиник синовлари 18 ва ундан катта ёшдаги кўнгилли инсонларда ўтказилиши кутилмоқда.\nТОШКЕНТ, 22 окт — Sputnik. Ўзбекистонда коронавирусга қарши Хитой вакцинасининг клиник синовлари ўтказиш режалаштирилмоқда. Бу ҳақда Инновацион ривожланиш вазирлиги матбуот хизмати хабар қилмоқда.\nМаълум қилинишича, коронавирусга қарши рекомбинант вакцинанинг клиник синовларини Ўзбекистонда ташкил этиш масаласи бўйича Хитой Фанлар Академияси Микробиология институти ва “Anhui Zhifei Longcom Biopharmaceutical” компанияси вакиллари билан музокаралар ўтказилган.\nМузокаралар давомида ўтказиладиган клиник синовларнинг барча босқичлари муваффақиятли якунланган тақдирда, Ўзбекистон ушбу вакцинани биринчилардан бўлиб ҳамда арзон нархларда харид қилишда устуворликка эга бўлиши таъкидланган.\nШунингдек, хитойлик ҳамкорлар билан эмлаш жараёнини ташкил этиш, жараёнга тайёргарлик кўриш масалалари муҳокама қилинган. Клиник синовлар 18 ва ундан катта ёшдаги кўнгилли инсонларда ўтказилиши кутилмоқда.\nЭслатиб ўтамиз, Ўзбекистон “Вектор” маркази томонидан яратилган коронавирусга қарши вакцина синовларида иштирок этишга қизиқиш билдирган эди. Марказнинг “ЭпиВакКорона” номли вакцинаси 14 октябрь куни рўйхатга олинди. Бу коронавирусга қарши Россиянинг иккинчи вакцинасидир.


Қўшилган сана: 2015-06-15 11:02:55\nТожмаҳал Ҳиндистондаги бобурийлар сулоласи даврига оид меъморий ёдгорлик (1631 - 52). Агра ш. яқинидаги Жамна дарёси бөйида Шоҳ Жаҳон суюкли хотини Аржумандга (Мумтоз Маҳал бегим, Мумтоз Бибика Рауза номлари билан машҳур бөлган) атаб вафотидан (1631 й. 7 июл) сөнг қурдирган. Кейинчалик өзи ҳам шу ерга дафн қилинган.\nМақбара (лойиҳа меъмори Усто Аҳмад Лаҳори) турк ме’�мори Муҳаммад Исохон афанди бошчилигида бунёд этилган. Тожмаҳал мурабба тарҳли, 3 қаватли, 5 гумбазли. Мармар супа (104х104х7 м) устига қурилган. 4 бурчагидаги ингичка миноралар (бал. 45 м) мақбарага өзгача ҳусн бағишлаган. Деворлари оқ мармар билан қопланган, турли рангдаги қимматбаҳо тошлар (ҳақиқ, марварид, садаф, қаҳрабо, зумрад, ёқут, фил суяги ва б.)дан қадама нақшлар ишланган. Бош тарзи (эни 56,7 м) пештоқ равокли. Мақбаранинг олд томонига 2 қатор дарахтлар экилган, фавворали ҳовуз, гулзорлаштирилган узун йўлка бор. Зинапоялар билан мармар супага чиқиб, өйма нақшли эшикдан мақбарага кирилади. Өртадаги катта гумбазли хонада қора мармарли сағана (Шри Ланкадан келтирилган) қөйилган. Т.нинг беқиёс ҳусни боғнинг жан. дарвозаси орқали көзга яққол ташланади. Маҳобатли бино қурилишида на фақат Ҳиндистон, балки Өрта Осиё, Эрон, Византия меъморларининг өзига хос услублари өз ифодасини топган. Мақбара қурилишида ғишт терувчи қандаҳорлик Муҳаммад Ханиф, мултонлик Муҳаммад Сайид, минорада маҳаллий уста Исмоилхон Румий, самарқандлик Муҳаммад Шариф, лаҳорлик Козимхонлар ғамда көпгина наққош ва хаттотлар қаторида бухоролик ота Муҳаммад ва Шукур наққошлар қатнашган.


Бош вазир томонидан ўтказилган йиғилишда ЎФА фаолияти танқид қилинди / CHAMPIONAT.asia\n06:05РПЛ. "Спартак" - "Сочи" 2:2 2 06:00РПЛ. "Уфа" - "Краснодар" 0:3 0 02:26"Спартак" — "Сочи" ўйинини бошқарган ҳакам ишдан четлатилди 9 02:16Пирло: "Ювентус"нинг муаммоси ярим ҳимояда. Роналду сотиб олинди, аммо..." 9 02:03"Арсенал" "Зенит" футболчисига қизиқмоқда 0 01:55Виктор Кашшаи: "Ҳакам 88-дақиқада "Спартак" дарвозасига пенальти белгилаб, хато қилди" 6 01:43"Спартак"нинг ўйинини бошқарган ҳакам Instagram'даги саҳифасини ўчириб ташлади 2 01:17РФИ "Спартак"нинг чемпионатдан чиқиб кетиши тўғрисидаги гапларга изоҳ бермади 3 01:03Хусаинов – "Спартак" - "Сочи" учрашувидаги ҳакамлик ҳақида: "Инсон жирканчлигининг чегараси йўқ!" 6 00:56Месси жамоавий машғулотларда қатнашмади 15 00:40Остон Ўрунов қачон майдонга тушади? 10 00:32"Спартак" президенти РПЛдан эртагаёқ чиқиб кетмоқчи: "Масхарабозлар чемпионатида ўйнамоқчи эмасмиз" 18 00:20РПЛ. "Спартак" сўнгги дақиқаларда ғалабани қўлдан чиқарди 13 23:37Андреа Пирло "янги Пирло"ни харид қилмоқчи 2 23:12"Спартак" Ўруновни 15 млн еврога сотмоқчи. "Герта"нинг таклифи қабул қилинмайди 27\n22 май 2019 16:54\nТеглар : Ўзбекистон футбол АссоциациясиАбдулла Арипов\nБугун Вазирлар Маҳкамасида юртимиз спортидаги мавжуд муаммолар, Токио-2020 Олимпиадасига тайёргарлик масалаларига бағишланган селектор йиғилиши бўлиб ўтди.\nБу ҳақида Olamsport.com сайти хабар бермоқда.\nЁдингизда бўлса, 15 май куни Миллий олимпия қўмитасида навбатдан ташқари йиғилиш ўтказилган эди. Ўзбекистон Республикаси бош вазири Абдулла Арипов бошқарган ўша йиғилишда миллий олимпия қўмитаси президенти Умид Аҳмаджонов ўз лавозимидан озод этилганди.\nАбдулла Арипов танқидий руҳда ўтган ўша йиғилиш якунида бир ҳафтадан сўнг федерация раҳбарлари билан Вазирлар Маҳкамасида учрашишини айтганди. Бугун ўша белгиланган муддат етиб келди ва айтилган манзилда МОҚда бошланган йиғилишнинг иккинчи қисми бўлиб ўтди.\nOlamsport.com cайтига маълум бўлишича, йиғилишда асосан олимпия оиласига мансуб спорт федерациялари раҳбарлари иштирок этган. Бош вазир миллий олимпия қўмитаси фаолияти, спортчиларимизнинг Токио-2020 Олимпиадаси лицензиялари йўлидаги кураши ва бошқа қатор масалаларни кескин танқид остига олди.\nЖумладан, Абдулла Нигматович Олимпиадага бир йилдан сал кўпроқ вақт қолган бир пайтда бор йўғи иккита лицензия қўлга киритилгани, бундан тўрт йил аввал худди шу вақтда лицензиялар сони 10 тадан ошиқ бўлганини алоҳида урғулади.\nЎз ўрнида 17 та истиқболли олимпия спорт турлари федерациялари раҳбарлари асосий лицензион турнирлар олдинда эканлиги, Токио-2020 учун камида 100 та лицензия қўлга киритилишини айтишди.\nБир ҳафта аввал МОҚда ўтган йиғилишда қатор федерация мутасаддилари миллий олимпия қўмитаси томонидан олиб борилган молиялаштириш тизимидан норози бўлишганди.\nЖумладан, Ўзбекистон Rowing & Canoe федерацияси номидан сўзга чиққан Татьяна Маматқулова йиллик тақвимдан ўрин олган мусобақалар, хусусан лицензион турнирларга айнан молия тизими масаласи сабаб юборилмаганидан нолиган эди.\nБугунги йиғилишда Абдулла Арипов федерацияларни марказлашган ҳолда молиялаштириш масаласи миллий олимпия қўмитаси зиммасида қолиши, лекин бу жараён жиддий назорат қилиниши, спортчиларимизнинг йиллик тақвимга киритилган нуфузли мусобақалардаги иштироки таъминланишини айтди.\nЙиғилишда бош вазир Ўзбекистон миллий олимпия қўмитасининг янги раҳбари Рустам Шоабдураҳмоновга бошқарув тизими, кадрлар масаласини қайта кўриб чиқиш вазифасини топширди.\nСелектор йиғилишида Ўзбекистон футбол ассоциацияси фаолиятига ҳам тўхталинди. Абдулла Арипов ассоциация фаолияти қониқарсиз ҳолатда эканлиги, ислоҳотларга муҳтожлигини алоҳида таъкидлади. Бу гаплардан кўриниб турибдики, тез орада Ўзбекистон футбол ассоциациясида ҳам кескин ўзгаришлар рўй беради.\nРФИ "Спартак"нинг чемпионатдан чиқиб кетиши тўғрисидаги гапларга изоҳ бермади 3\n"Спартак" Ўруновни 15 млн еврога сотмоқчи. "Герта"нинг таклифи қабул қилинмайди 27\nБобир Абдихолиқов: "Мураббийнинг талабларини бажаришга ҳаракат қилдик" 4\nОстон Ўрунов нима учун бугун ўйнамаяпти? "Спартак" бош мураббийи жавоб берди 25\nЖасур Ҳасанов: "Асосий вазифа Жаҳон чемпионати йўлланмасини қўлга киритиш" 20\nНазорат учрашуви. Ўзбекистон МТЖ - "Сўғдиёна" 5:2 89


Навоийда Мирзиёев билан учрашмоқчи бўлган оналарнинг қўлларини қайириб олиб кетишди - BBC News O'zbek\nImage caption Инобат Арзиеванинг ўғли 8 йилга қамалган\n2 март куни Президент Мирзиёев билан кўришиб, дардини айтиш учун Хатирчига кетаётган Навоийдаги 3 нафар она йўл патрул постида тўхтатилган. Аёллар формасиз оператив ходимлар томонидан қўллари қайирилган ҳолда машиналарига тиқилган. Улар Мирзиёев Навоийдан кетгунга қадар Кармана туман ИИБ ҳовлисида ушлаб турилган.\nУларнинг ҳолидан хабар олишга келган яқинлари ҳам 20 чоғли формасиз оператив ходимлар томонидан ва машиналар ёрдамида боши берк кўчада ҳаракатланишга изн берилмасдан тўсиб турилган.\nДиний экстремизм ва терроризмда айбланиб 8 йилга қамалган ва қийноқлар асоратидан қўлтиқ таёқсиз юролмай қолгани айтилаётган Ҳасан Арзиевнинг онаси Инобат Арзиева Шавкат Мирзиёевга видео мурожаат йўллади.\nМурожаатни BBCUZBEK.COM нинг YouTube каналида томоша қилинг\nУнда айтилишича, уларнинг Бош прокурутура ва Ички ишлар бўлими, МХХ ва Олий судга адолат сўраб ёзган мурожаатлари самара бермаяпти.\nҚамоқдаги уч йигитнинг оналари 2 март куни Шавкат Мирзиёевнинг Навоий вилоятига келишини эшитиб, у билан учрашишга ва дардларини шахсан етказишга қарор қилади.\nБироқ Мирзиёев келишидан 3 кун аввал Инобат Арзиеванинг уйи олдида давлат рақами 342 бўлган оқ нексия қоровуллик қилади ва Арзиева қаерга борса орқасидан кузатиб юради.\n2 март куни 3 нафар она Мирзиёвени Навоий вилоят ҳокимияти олдида кутиб ўтиришган.\nБироқ Президент фаоллар ва вилоят раҳбарияти билан йиғилишни Хатирчи туманида ўтказаётганидан хабар топгач, такси ёллаб Хатирчи туманига йўл олишади.\n"Навоий постидан Хатирчига ўтаётганимизда бизни милиция тўхтатди. Паспортларимизни сўрашди. Бошқаларни тўхтатишмасди. Кейин паспортларимиз ва телефонларимизни олиб , қўлларимизни қайириб машиналарга тиқиб Кармана туман Ички ишлар бошқармасига олиб келиб қамашди. Бақириб ёрдам сўрадик, лекин тўхташмайди, исмларини айтмайди", дейди Инобат Арзиева.\nМилиция ходимлари ушбу ҳаракатлари юзасидан уларга ҳеч қандай изоҳ бермаган.\nУларнинг ҳолидан хабар олишга келган қариндошларини эса милиционерлар ташқарида бир бурчакда қамал қилиб ўтирган.\nОналар ва уларнинг қариндошлари тушки 2 дан кечки 11 гача ўша ерда сақланган.\nАёлларни ушлаб келган ва ўзларини таништирмаган ҳуқуқ тартибот органи ходимлари кейин кетишган. Соат 9:00 да идорасига қайтган Кармана туман Ички ишлар бошқармаси бошлиғи аёлларнинг нима сабабдан ушлаб турилганидан бехабарлигини айтган.\nМирзиёевга мурожаат қилган Инобат Арзиева уларни қабул қилишни ва ҳақиқатни қарор топишида ёрдам беришни сўраган.\nИнобат Арзиева ўғли ва яна беш нафар Россия ишлаган Ўзбекистон мигрантлари ноҳақ, қийноқлар ва туҳмат билан қамоққа ҳукм қилинганини айтади.\nУларнинг айтишича, терговчи ва оператив ходимлар фарзандларидан кўрсатма олиш учун тинимсиз қийнаган.\nҲасан Арзиев калтак зарбидан умуртқаси синган ва ҳассага суяниб қолган ҳолда маҳкамага келган. Тергов қилинган айбланувчиларнинг айримларининг боши ёрилган, айримлари электрошокер ёрдамида қийналган.\nРоссиядаги танишган ватандошларига қарши кўрсатма бериш учун Самад Салимовнинг моякларига сув солинган баклашкани илиб уч кун азоб берилгани айтилмоқда.\nБир гуруҳ оналар ва қамалганларнинг рафиқалари 2017 йил 20 октябр куни Тошкентда намойиш ўтказганди.\nНавоийдаги тергов изоляторида даҳшатли қийноқларга тутилгани айтилган 6 фуқаронинг ишини Президент Мирзиёев ўз назоратига олгани ҳақида хабар берган эдик.\nҚийноқлар натижасида юролмай қолган Ҳасан Арзиевнинг онаси ва бошқа ота-оналар 18 январ куни Навоий вилоят ҳокими Қобул Турсунов қабулида бўлган.\nБироқ ушбу учрашувдан сўнг уларнинг масаласи ечим топмаган, фарзандларига қийноқ қўллаган куч тизими ходимлари жавобгарликкка тортилмаган.\nПрезидент девонидан эса "сизнинг ишингиз бўйича вилоят ҳокими сизлар билан тушунтириш ишларини олиб борди", мазмунида жавоб келган.


Навальний даволанган Омск касалхонасида яна бир шифокор вафот этди\n30 июн 2022, Тошкент вақти: 13:14\nНавальний заҳарланиш аломатлари билан 2020 йил 22 август куни Омск касалхонасига олиб келинган эди.\nРоссиянинг «Тайга.инфо» газетасининг хабар беришича, ўтган йилда мухолифатчи сиёсатчи Алексей Навальний заҳарланиши ортидан даволанган Россия касалхонасининг травматология бўлими бошлиғи ўринбосари Рустам Агишев вафот этган.\nГазета хабарига кўра, 63 ёшга тўлган Агишев инсультдан ўлган. Агишев Омск шаҳридаги 1-сонли Тез тиббий ёрдам касалхонасида 30 йил давомида ишлаган.\nХабарда айтилишича, Агишев декабрь ойида инсультни бошидан кечирган ва шу билан соғаймаган. У 26 мартга келиб вафот этган.\nИкки ой олдин айни шифохонанинг бош врачи ўринбосари сифатида ишлаб келган Сергей Максимишин 56 ёшида «тўсатдан» вафот этган эди.\nНавальний заҳарланиш асоратлари билан ўтган йилнинг 20 августида айни касалхонага ётқизилганди – унинг аҳволи Томскдан Москвага парвоз қилаётган учоқнинг ичида ёмонлашган.


Россияда миллатчилар трамвайларни муҳожирлардан тозалашмоқда - BBC O'zbek\nРоссиянинг Саратов шаҳрида якшанба куни рус миллатчилар гуруҳи "Оқ вагон" акциясини ўтказганлар. Мазкур акцияга биноан, миллатчилар трамвайларга Қофқоз ва Осиёдан келиб чиққан одамларни киритмасликка қарор қилганлар.\nБу ҳақида Россиянинг "Четвертая власть" сайти хабар тарқатди.\nСаратов шаҳрининг "Болалар парки" ёнидан №3 трамвайига чиққан миллатчи ёшлар вагоннинг эшиклари олдида туриб олиб, фақат славян кўринишига эга бўлган фуқароларнинг киришига рухсат берганлар.\nСафар давомида акциянинг иштирокчиларидан бири трамвайдаги йўловчиларга юзланиб, "Русская пробежка" ҳаракати иштирокчилари ва қофқозликлар ўртасида аввалроқ юзага келган муштлашув ҳақида сўзлаб берган.\nImage caption Миллатчилар трамвай эшикларини назорат қилишди\nМиллатчиларга, хабарда ёзилишича, "мазкур муаммога бефарқ бўлмаган 40-50 оддий фуқаролар ҳам қўшилганлар".\n"Кўчага чиқсанг, улар бизга бақиришади, эй сен, русский, буёққа кел, биз сени чўчқадек сўямиз, дейишади," - деб айтган Фёдор исмли бир иштирокчи.\n"Биз ўз она шаҳримизда бизни отиб ўлдиришади, ё сўйишади, деб қўрқиб яшашни истамаймиз," - деб айтган яна бир иштирокчи.\nРоссия бўйлаб охирги икки ой ичида муҳожирлардан тозалаш, яъни "зачистка" акциялари авж олган. Миллатчилар Москва, Санкт-Петербург ва бошқа йирик шаҳарларда бозорларда савдо билан шуғулланаётган марказий осиёлик ва қофқозлик кўринишига эга одамларни сиқувга олганлар.


Конституциявий ислоҳотлар – давр талаби! | Ўзбекистон Халқ демократик партияси\n2022-06-22 18:16:00 188\nЎзбекистон Халқ демократик партияси Қашқадарё вилоят кенгаши, Республика Маънавият ва маърифат маркази вилоят бўлими ҳамда Тошкент Ирригация ва қишлоқ хўжалигини механизациялаш муҳандислари институти илмий тадқиқот университетининг Қарши ирригация ва агротехнологиялари институти маъмурияти ҳамкорлигида “Менинг Конституциям” мавзусига оид “Конституциявий ислоҳотлар – давр талаби” номли профессор-ўқитувчилар ҳамда талабалар иштирокида давра суҳбати ташкил этилди.\nМамлакатимизда сўнгги йилларда инсонпарвар демократик ҳуқуқий давлат барпо этиш йўлида давлат ва жамият ҳаётининг турли соҳаларида туб ислоҳотлар олиб борилмоқда. Бугунги кунда олдимизда турган долзарб вазифалардан бири – Конституциямизни ислоҳ қилиш.\nКонституциявий ислоҳотларни ўтказиш, бугунги кунда қуйидаги асосларга кўра ҳаётий заруратга айланди.\nБиринчидан, халқ билан мулоқот тизими, инсон манфаатлари ва ҳуқуқларини Конституциявий даражада янада мустаҳкамланиши зарурий талабга айлантирилмоқда. Ер ислоҳоти, маҳаллий давлат ҳокимияти органлари ислоҳоти, монополиялар ислоҳоти ва бошқалар шулар жумласидандир.\nИккинчидан, “давлат-инсон учун” деган тамойилни Конституциявий даражада мустаҳкамлаш, мазкур тамойил асосида инсоннинг давлат органлари билан ўзаро муносабатларида барча қарама-қаршиликлар ва ноаниқликлар инсон фойдасига талқин қилиниши, давлат ҳокимияти органларининг баъзи ваколатларини фуқаролик жамияти институтларига ўтказиш заруриятини яна бир бор ижтимоий ҳаётнинг ўзи исботлади.\nДавра суҳбатида сўзга чиққанлар мавзуга оид масалалар бўйича маъруза қилдилар. Таъкидлаб ўтилдики, ўз навбатида бизлар ҳам Конституцион ҳуқуқларимиздан фойдаланишимиз, сиёсий-ижтимоий фаоллигимизни оширишимиз талаб этилади. Бугунги сиёсий жараёнга бефарқ бўлмасдан, таклиф ва мулоҳазаларимизни ҳаётий ўзгаришларга таяниб тақдим этсак, мақсадга мувофиқ бўлиши билдирилди.\nШу орқали янги Ўзбекистоннинг пойдеворини бунёд этишга ҳар биримиз ўз ҳиссамизни қўшган бўламиз.\nДавра суҳбатида иштирокчилар томонидан Конституцияга ўзгартириш ва қўшимчалар киритиш бўйича таклиф ва фикр-мулоҳазалар билдирилди.\nХулоса қилиб айтганда, мамлакатимизда амалга оширилаётган Конституциявий ислоҳотлар давр талаби, инсон қадри устувор бўлган Янги Ўзбекистонни барпо этишнинг зарурий шарти ҳисобланади.\nАсосий Қомусимизга ўзгартириш ва қўшимчалар киритиш кенг Жамоатчилик муҳокамаси ва таклифлари асосида амалга оширилаётгани юртимизда демократик тамойиллар устуворлигидан далолат беради.\nЛойиҳаларимиз Жамоатчилик қабулхонаси Ёшлар қаноти Партия муносабати Конституцияга таклиф


«Зита ва Гита»даги Бадринат амаки — Сатен Каппу: Иккинчи даражали роллар билан томошабинлар меҳрини қозонган актёрнинг ҳаёти ва ижоди ҳақида - 26 Апреля 2022 - BEPUL MP3 KO'CHIRISH, VIDEO KLIP, FOTO SURATLAR, YANGI\nПонедельник, 2022-05-23, 10:11 AM\nГлавная / Bosh sahifa » 2022 » Апрель » 26 » «Зита ва Гита»даги Бадринат амаки — Сатен Каппу: Иккинчи даражали роллар билан томошабинлар меҳрини қозонган актёрнинг ҳаёти ва ижоди ҳақида\nСатен 1931 йил 14 январда Мумбайда брахманлар оиласида туғилган. Унинг отаси Будх Сингх Шарма йирик музқаймоқ заводини бошқарган, онаси Ганга Деви уй бекаси бўлиб, икки ўғил — Сатен ва Радҳе Шямни тарбиялайди. Аслида Сатеннинг ҳақиқий исми Сатендра Шарма, лекин болалигида ҳамма уни Каппу деб чақиради, шунинг учун у кино оламига кириб келганида бу исмдан фамилия сифатида фойдаланади.\nОтаси ўғлининг актёрликка бўлган иштиёқига жуда қарши эди. У оилавий бизнесини давом эттирадиган меросхўрни орзу қилган ва ўғлини завод бошқарувчиси бўлади, деб умид қилган, лекин Сатеннинг бошқа режалари бор эди.\nУ актёрлик фаолиятини турли байрам ва фестивалларда қўйиладиган спектаклларда рол ижро этишдан бошлайди. 1953 йилда у Ҳиндистон халқ театрлари уюшмасига қўшилади ва бу ерда 15 йил ишлайди.\nСатен Каппу ўзининг ёрқин истеъдодини айнан песалардаги тажрибаси туфайли кашф қила олди. У ўз даврининг етакчи драматурглари ва режиссёрлари, жумладан, режиссёр Ритвик Гҳатак билан ҳамкорликда ишлайди. 1960 йилда режиссёр Бимал Рой театр саҳнасида актёрнининг ажойиб ижросини пайқаб қолади ва уни ўзининг «Кобуллик» фильмига (1961) таклиф қилади. Фильмдаги мазкур роли туфайли Сатендранинг Болливуддаги узоқ ва жуда муносиб йўли бошланади.\nҲинд киносининг ёрқин актёрларидан бири ҳар қандай фильмни ўзининг кичик роллари билан бойита олди, айниқса, Амитабҳ Баччан иштирокидаги — «Кечиккан қасос», «Девор», «Қасос ва қонун», «Мафия раҳбари», «Қора тош», «Номаълум қўнғироқ», «Ҳаммол», «Кечир, Аруна» ва бошқа шу каби блокбастерлардаги роллари билан томошабинлар кўнглидан жой олди.\n«Ҳаммол» фильмида Амитабҳ Баччан билан суратга олиш жойида содир бўлган машҳур бахтсиз ҳодиса ягона эмас эди. Сатен ушбу фильмда Амитабҳнинг отаси ролини ўйнаган ва суратга олиш пайтида ўлим ёқасига бориб қайтган — актёр дарё гирдобига тушиб қолади. Мўъжиза туфайлигина унинг ҳаёти сақлаб қолинади.\n19 ёшида ота-онасининг қистови билан Сатен Кайлашмати исмли қиз билан танишиб, 1951 йилда турмуш қуришади. Ўшандан буён эр-хотин никоҳ муқаддас эканини исботлаб келди. Каилашмати ҳаёт йўлида содиқ умр йўлдош, яхши дўст ва елкадошга айланди. Улар бутун умри давомида бирга яшаб, тўртта қизни дунёга келтирдилар: Ума, Дипти, Бидита ва Трипти. Кенжа қизи Трипти отасининг изидан бориб, сценарий муаллифи сифатида кино оламига кирди.\nКексайган сари Сатенни қандли диабет ва юқори қон босими қийнай бошлади. Унутилмас роллар ижрочиси 2007 йил 27 октябрь куни 76 ёшида бу дунёни тарк этди.


Салкам ярим асрлик ўз тарихига эга бўлган, етти иқлимга довруғи таралган “Ялла” вокал-чолғу ансамбли ва унинг бадиий раҳбари, еттита давлат Халқ артисти Фарруҳ Зокиров ва машҳур Зокировлар сулоласи ҳақида шу пайтгача дунёнинг турли тилларида қанчадан-қанча фильмлар яратилган, сон-саноқсиз интервьюлар олинган. “Ялла”нинг оёғи етиб бормаган жаҳоннинг бирор бир гўшаси қолмаган. Қаерга борса, ўша забонда куйлаб, донг таратган. Гарчи шундай бўлса-да, лекин ҳануз бу афсонавий санъаткорга ва унинг улкан ижодий фаолиятига бўлган қизиқиш сўнмаган, аксинча, тобора ортиб бормоқда. Илоҳим, ҳамиша шундай бўлсин!\nФурсати келиб қолди, узоқ йиллардан бери қалбимни тирнаётган бир оғир масалада озроқ тўхталиб ўтмоқчиман.\nБугун ўта аянчли аҳволга келиб қолганлигини бот-бот эшитаётганимиз – замонавий Ўзбекистон мусиқа ва қўшиқчилик санъатини жар ёқасидан қайтариш керак бўлса, бу ишга биринчи навбатда элимизнинг атоқли санъат арбоблари: Ҳасан Ражабий, Шерали Жўраев, Фарруҳ Зокиров, Ортиқ Отажонов, Муножот Йўлчиева, Ғуломжон Ёқубов, Насиба Абдуллаева каби бир қатор устоз санъаткорлар зудлик билан сафарбар этилиши керак.\nАйни дамда Ўзбекистонда ҳар жабҳада озми-кўпми ўзгаришлар бўлаётган бир паллада санъат соҳасида ҳам жиддий ислоҳотлар олиб борилмаса, асрлар давомида мисқоллаб жамланган маданий меросларимиз бундан-да оғир ҳолга келиб қолиши ҳеч гап эмас. Бу инқироздан фақатгина шу санъат дарғалари қутқариб қолишлари мумкин. Улар иштирокида махсус Ҳайъат тузилиб, санъаткорларнинг сараси саракка, пучаги пучакка ажралиши керак. Акс ҳолда, жуда кеч бўлади.\nЎша рубобимни ҳали ҳануз онам авайлаб сақлайди. Уйга қўнғироқ қилганимда ҳар замонда бир, рубобим турибдими, деб сўраб қўяман.\nБугун энди онамнинг набиралари мусиқа мактабига боришмоқда. Фортепиано чаладиган жиянимнинг имтиҳонига онам ўзи боряпти экан, худди менинг имтиҳонларимга боргандек. – Қойил-ей, Сизга онажон, чарчамаяпсизми ишқилиб, десам, – йўқ, нимага чарчайман, насиб қилса, мен ҳали чевараларимнинг ҳам имтиҳонларига ўзим бораман, сенларга ишониб бўладими, ҳамманг ўзинг билан ўзинг оворасанлар, дейди. – Илоҳим, шундай қилинг, онажон, дейман.\nБолалигимнинг ортга қайтмас қувноқ дамлари ҳақида ёзарканман, мусиқа мактабига борган кезларим бир-бир кўз олдимдан ўтади.\nҲозир ўйлаб қарасам, болалигимиз асосан, ўрта мактабда, мусиқа мактабида ва турли тўгаракларда ҳамда ёзги лагерларда ўтган экан. Ажойиб дамлар…\nХудони берган куни мактабдан тўғри чиқиб, мусиқа мактабига кетардик. Кимнингдир қўлида дутор, кимдадир рубоб, доира ёки ғижжак бўларди. Ҳафтанинг беш кунида икки кун ўзимизнинг чолғу йўналишимиз бўйича дарсда бўлсак, қолган уч кунида бир кундан сольфеджио, хор ва мусиқа адабиётидан сабоқ олардик. Хор ва мусиқа адабиёти дарслари синфларига қараб, ҳамма йўналишдагилар учун бирга қўшиб ўтиларди. У пайтлари хорда кўпроқ русча ашулалар куйлардик. Ўқитувчиларимиз ҳам асосан рус ва татарлар эди. Йилда бир марта мусиқа мактабида катта концерт бўларди. Унда аъло баҳоларга ўқиганлар саҳнага чиқиб куй чаларди, хор қўшиқ айтарди, раққосалар ўйинга тушарди, қўшма оркестр ўз репертуарларини намойиш қиларди. Залда асосан ота-оналар, муаллимларимиз ва бошқа меҳмонлар ўтиришарди. Концертга ойлаб тайёргарлик кўриларди.\nЯна булардан ортиб, “Маданият уйи” қошидаги рассомчилик, адабиёт, спорт, сураткашлик, қизлар бўлса, тўқиш-тикиш каби турли тўгаракларга ҳам қатнардик. Мен адабиёт тўгарагига борардим. Унда ёзган шеърларим, мақолаларим газеталарга ҳам чиқиб тутарди. Ҳозир ўйлаб ҳайрон қоламан, қандай қилиб шунча нарсага улгурганмиз. Яна уйга келиб, кўчада ҳам турли ўйинлар ўйнардик, мактабдан берилган вазифаларни бажарардик, ота-оналаримизга уй ишларида ҳам кўмаклашардик ва телевизор кўришга ҳам вақт топардик. Тунга яқин тилимиз осилиб, зўрға каравотга етиб олардик. Эрталаб ширин уйқуда ётганимизда, – тур, мактабингга кеч қоласан, тур деяпман, деган онамизнинг овозларидан уйғонардик. Апил-тапил нонушта қилиб, портфелни орқага илиб, мактабга чопиб кетардик.\nБиз турли миллат болалари эдик. Ўзбек, рус, қирғиз, уйғур, татар, бошқир, тожик, украин, грузин, озарбайжон, армани, корейс болалари русча-ўзбекча аралаштириб гаплашардик. Ҳеч қачон миллатчилик нима, диний айримачилик нима билмай ўсдик. Мактабда бир олмани тишлаб, корейс ўртоғимга берсам, у бир тишлаб қирғизга берарди. Рус дўстим танаффусда еб турган “коржик”ининг ярмини татарга берса, татар ичиб турган компотини армани билан бўлишарди. Бир нарсадан жанжал чиқиб, болаларча муштлашиб уришсак ҳам ҳеч қачон миллатимизга қараб тарафкашлик қилмардик. Тарафкашлигимиз ё маҳаллага ёки синфимизга кўра бўларди.\nУйларимизда тўйлар, турли байрамлар ва баъзан таъзиялар бўлса ҳам доим бирга аралашиб қатнашаверардик. Иттифоқ тарқаб кетганидан кейин кўпчилик Россия ва бошқа ўлкаларга кўчиб кетишди. Уларни кузатишдаги “оҳ-воҳ”ларимизни айтмай қўя қолай, худди туғишган жигарларимизни кузатгандек хайрлашганмиз. Кетганлар ичида кўп яхши ўқитувчиларимиз ҳам бор эди. Улар кетиб мактабимиз ҳам, дўстларимиз давраси ҳам ҳувиллаб қолгандек бўлди. Кейин ҳаммаёқ миллийликка айланди. Ўзбекчилик биринчи ўринга чиқди. “Она тилим – жону дилим”, деган шеърлар ёдлаб, “Серқуёш ҳур ўлкам”, деб қўшиқлар куйлашни бошладик. Рус синфлари сони қисқариб, кўпчилик ёппасига ўзбек мактабларига ўтиб кетди.\n1-май, 7-ноябрдаги парадлар, байрамлар йўқолиб, “Наврўз”, “Мустақиллик байрами” каби янги байрамлар пайдо бўлди. Бўйнимиздаги қизил пионер галстукларни ечиб ташладик. Кўксимиздаги “октябрят”, “комсомол” значоклари ҳам тарих қаърига ғарқ бўлди. Синф хоналаридаги Ленин бобо портретлари ўрнига Ислом бобо суратлари илина бошлади. Шундай қилиб, бир пастда кўз очиб юмгунимизча катта бўлиб қолдик.\nШу тарзда йиллар кетидан умрлар ўтиб боравераркан. Бизлар улғайиб, дунёга тариқдек сочилиб кетарканмиз. Лекин, устоз Шермат Ёрматов шу мўътабар 80 ёшларида болажонларга ҳали ҳам дарс бераётганлигини кўриб, лол қолдим!\nЎша жарангдор овоз, ўша кўриниш, ўша сўзлар! Балки ҳақиқий фидойи устозлар баҳордек яшнаб, яшариб юришлари сири ҳам айнан шу беғуборлик ва мурғак қалбларга меҳр нурини тинмай сочишларида бўлса, не ажаб.\nБежиз устозларни чархпалакка қиёслашмас экан. Чархпалак тоғлардан шовуллаб оқиб келган сувни пастдаги ариқдан челакларида тепага кўтариб, уни кичик ирмоқларга элтиб беради. Ирмоқлар эса олис-олисларга оқиб, анҳорларга, анҳорлар дарёларга, дарёлар денгизларга қўшилиб кетаркан. Лекин, Чархпалак ўз жойидан ҳеч қаёққа силжимайди. У яна ҳассослик билан ўзининг беминнат хизматини бажараверади, бажараверади.\nБилмадим, ҳозир ҳам Ёрматов домланинг ўша “Қўшиғим – жон қўшиғим” кўрсатуви борми, йўқми? Бу ҳақда эшитмадим, кўрсатувда айтишмади.\nШермат Ёрматовнинг “Булбулча” ансамблига қатнаган болалардан кўплаб Ўзбекистон халқ артистлари, хизмат кўрсатган артистлар ва яна қатор истеъдодли санъаткорлар етишиб чиққан. Улар орасида турли давлат мукофотлари, орден и медаллар олганлар ҳам талайгина.\nАммо шунча сон-саноғи йўқ шогирдлар етиштирган, бутун умрини болаларга бағишлаган бу фидойи инсон 1994 йилда фақат “Соғлом авлод учун” ордени билан мукофотланган, холос.\nАслида Ўзбекистон Халқ артисти Шермат Ёрматов давлатимизнинг: “Буюк хизматлари учун”, “Эл-юрт ҳурмати”, “Фидокорона хизматлари учун” ва “Меҳнат шуҳрати” каби олий унвонларига муносиб эмасми?!\nБу каби унвонлар агарда Шермат Ёрматовга берилмаган бўлса, билмадим, унда кимларга бериляпти экан.\nМен устоз Шермат Ёрматовга бугун олис Европадан туриб чексиз ташаккурлар айтаман!\nСиз менинг ва мен каби миллионлаган болаларнинг ЎЗГАРМАС БОЛАЛИГИСИЗ!\nБиз кечаги болалар анча ўзгариб кетдик, яна ўзгаряпмиз.\nБироқ Сиз ўзгармайсиз.\nБиз Сизнинг ўзгаришингизни-да, ҳеч қачон истамаймиз!\nАввалгидек ва ҳозиргидек ҳамиша келажак авлодлар болаларига ҳам азиз Ўзбекистонимизни баралла куйлашни ўргатинг, ўргатаверинг!\nКуйласа фақат ВАТАН деб куйласин!\nЧалса фақат қалб торин чалсин!\nЎйнаса фақат гулзорларда ўйнасин!\nКулса фақат ОНА бағрида кулсин!\nИлоҳим, 100 ёшингизда ҳам “Булбулча” билан бирга бўлинг!\nСизга ҳурмат ва эҳтиром ила,\nэкран ортидаги собиқ ўқувчингиз,\n3-8 июнь, 2017 йил,\n« Улуғбек БАКИРОВ Футбол ва “Сиёсий футбол” »


Uzinfocom маркази жаҳон маданий меросини тўплаш учун Meros.org лойиҳасини ишга туширди » Ўзбекистон янгиликлари – Zamin.uz\nUzinfocom маркази «Ўзбекистоннинг етти мўъжизаси» учун ахборот тўплаш жараёнидан илҳомланиб, буни жаҳон миқёсига чиқаришга қарор қилди ва Meros.org лойиҳасини эълон қилди, деб хабар бермоқда Daryo.uz.\nMeros.org порталида исталган фойдаланувчи жаҳон маданий меросига қўшиш мумкин деб ҳисоблаган қизиқарли табиат ҳодисаси, бино, зиёратгоҳ ҳақида маълумот бериши мумкин. Барча маълумотлар қитъаларга тақсимлаб чиқилган, шунингдек энг кўп кўрилган ва энг сўнгги қўшилган объектларни кўриш мумкин.\nҲар бир объектнинг таърифига фото ёки видео бириктитирилган бўлиб, харитадаги жойлашуви ҳам кўрсатилган. Сайт ўзбек, рус ва инглиз тилларида ишлайди. Сайтни тўлдириш учун ID.uz ёки оммабоп ижтимоий тармоқлардаги аккаунтларидан фойдаланиб тизимга кириш лозим.


Эртага Тошкентда ёмғир ёғиши мумкин | Qalampir.uz\nЭртага Тошкентда ёмғир ёғиши мумкин\nЖамият\t16 Сентябрь 19:56 5632\nРеспублика Гидрометеорология хизмати марказининг хабарига кўра, эртага, 17 сентябрь куни пойтахтда ёмғир ёғиши мумкин.\nТошкент шаҳрида ҳаво ўзгариб туради, кечга томон бироз ёмғир ёғиши мумкин. Шамол ғарбдан 5-10 м/с тезликда эсади ва 12-17 м/с гача кучайиши мумкин. Ҳарорат кечаси +13...+15 даража, кундузи +23...+25 даража бўлади.\nҚорақалпоғистон Республикаси ва Хоразм вилоятида ҳаво ўзгариб туради, ёғингарчилик кутилмайди. Шамол ғарбдан 7-12 м/с тезликда эсади, баъзи жойларда 15-20 м/с гача кучайиши мумкин. Ҳарорат кечаси +7...+12 даража, кундузи +20...+25 даража бўлади.\nБухоро ва Навоий вилоятларида ҳаво ўзгариб туради, ёғингарчилик кутилмайди. Шамол ғарбдан 7-12 м/с тезликда эсади, баъзи жойларда 15-20 м/с гача кучайиши мумкин. Ҳарорат кечаси +10...+15 даража, кундузи +20...+25 даража бўлади.\nТошкент вилоятида ҳаво ўзгариб туради, кечга томон баъзи жойларда бироз ёмғир ёғиши мумкин. Шамол ғарбдан 7-12 м/с тезликда эсади, баъзи жойларда 15-20 м/с гача кучайиши мумкин. Ҳарорат кечаси +10...+15 даража, кундузи +20...+25 даража бўлади.\nСирдарё, Самарқанд ва Жиззах вилоятларида ҳаво ўзгариб туради, ёғингарчилик кутилмайди. Шамол ғарбдан 7-12 м/с тезликда эсади, баъзи жойларда 15-20 м/с гача кучайиши мумкин. Ҳарорат кечаси +10...+15 даража, кундузи +20...+25 даража бўлади.\nҚашқадарё ва Сурхондарё вилоятларида ҳаво бироз булутли бўлади, баъзи жойларда ўзгариб туради, ёғингарчилик кутилмайди. Шамол ғарбдан 7-12 м/с тезликда эсади, баъзи жойларда 15-20 м/с гача кучайиши мумкин. Ҳарорат кечаси +12...+17 даража, кундузи +23...+28 даража бўлади.\nАндижон, Наманган, Фарғона вилоятларида ҳаво ўзгариб туради, ёғингарчилик кутилмайди. Шамол ғарбдан 7-12 м/с тезликда эсади, баъзи жойларда 15-20 м/с гача кучайиши мумкин. Ҳарорат кечаси +12...+17 даража, кундузи +23...+28 даража бўлади.\nРеспубликанинг тоғли ҳудудларида ҳаво ўзгариб туради, республика тоғ олди ва тоғ ҳудудларининг баъзи жойларида ёмғир ёғади. Шамол ғарбдан 7-12 м/с тезликда эсади, баъзи жойларда 15-20 м/с гача кучайиши мумкин. Ҳарорат кечаси ва кундузи +10…+15 даража бўлади.\n28 Ноябрь 16:49 35258\n30 Ноябрь 09:25 18542\n30 Ноябрь 12:20 15940\n30 Ноябрь 18:33 15765\n28 Ноябрь 23:05 13758